
	СҮҮЛЧИЙН МЭДЭЭ

	(Түүвэр)

	“УЛСЫН ХЭВЛЭЛИЙН ГАЗАР” Улаанбаатар хотноо 1957 онд эрхлэн хэвлүүлсэн номыг

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ИОН ЛУКА КАРАЖАЛЕ

	 

	19 дүгээр зууны эцэс 20 дугаар зууны эхэн үеийн Румыны уран утга зохиолын тухай ярихдаа Ион Лука Каражалейн тухай дуугүй өнгөрч болохгүй. Учир нь Ион Лука Каражале бол Румыны соёлын гарамгай зүтгэлтэн шүүмжлэлт реализмын шилдэг төлөөлөгчийн нэг юм. Тэр нь 1852 оны 1 дүгээр сарын 30-ны өдөр Плоешты хотын ойролцоо орших Хайманалеле тосгонд жижиг язгууртны гэрт төржээ. Түүний эцэг нь залуудаа жүжигчин байжээ. Эх нь ч театрын урлагт дуртай хүн байсан гэнэ. Эцэг эх хоёр нь хүүгээ эрдэмтэй номтой хүн болгохыг зорьдог байсан боловч тэр үед хөдөлмөрч ядуучуудын үр хүүхэд байтугай жижиг түшмэдийн хүүхдүүд ч сургуульд сурах боломжгүй байлаа. Гэсэн ч эцэг нь тэрхүү хэцүү бэрхээс үл шантран хүүгээ Плоешты хотын сургуульд оруулжээ. Ион Лука Каражале 1864—1867 он хүртэл тэр сургуульд суралцсан ажээ.

	И. Л. Каражале 1868 онд идэрхэн шүлэгч Михайл Эминескутэй анх танилцсан байна. Михайл Эминеску бол 19 дүгээр зууны сүүлийн хагаст амьдарч байсан, Румыны нэрт яруу найрагч билээ. И. Каражале, М. Эминеску хоёр тэр үед Румыны нийгмийн байгууллыг шүүмжлэн, ярилцдаг агсан боловч түүний гол шалтгааныг хараахан илрүүлж чаддаггүй байв. Тэр хоёр, Иорги Каражале (Ион Каражалейн авга)-тай цуг хотуудаар хэсэн жүжиглэж олонд авьяасаараа гайхагджээ.

	Улмаар Бухарест хот дахь үндэсний театрын дэргэд байгуулагдсан уран уншлагын түр сургуульд Ион Каражале элсэж орлоо. Тэрхүү түр сургуульд нь залуу зохиолчийн их авга Костаке Каражале багшилж байлаа. Костаке Каражале 1848 оны хувьсгалд оролцож явсан, эх оронч жүжигчин байж. Костаке Каражале 1848 оны хувьсгалт хөдөлгөөний түүхэн тойм болоод тэр үеийн нийгмийн байдлыг ойлгомжийнхоо хэрээр ач дүүдээ нууж хаалгүй ярьдаг байж гэнэ. Энэ нь орчин үеийнхээ нийгмийн байдлыг ухаарах алхамд нь Ион Лука Каражалед тус болсон аж. Түүний эцэг 18 настай байхад нь нас барж, Каражале гэрийнхнийгээ ганцаараа тэжээхээс өөр аргагүй болжээ. Үүний улмаас уран уншлагын сургуулиас гараад, Плоешты хот очиж, шүүхийн бичээч хийх болов. Тэр үед хэмжээгүй эрхт хаанчлалын ёсыг эсэргүүцсэн үймээн гарч Ион Лука Каражале тэр үймээнд оролцжээ. Тэгээд Плоештыд байх аргагүй болоод ээж, дүү хоёртойгоо Бухарест ирж, эхлээд театрт бичээч, дараа нь хэвлэх үйлдвэрт хянагч хийж байжээ. Иймэрхүү ажил хийж явахдаа хэмжээгүй эрхт хаант засгийг шүүмжилсэн үзэл санаагаар нэвтэрхий шүлгүүдийг бичиж «Гимпеле», «Ревист Контемпэрана» сэтгүүлүүдэд хэвлүүлсний учир харгис цагдаа нарт сэжиглэгдэж эхэлжээ. Бас «Клапонул» хэмээх хошин сэтгүүлийг редакторлах завшаандаа бояруудын ичгүүр, сонжуураа барсан элдэв шалиг явдлыг шоглон шүүмжилсэн зүйлийг ч нийтэлжээ. Тэр нь ихэс дээдсийн дургүйцлийг төрүүлсэн байна.

	Ион Лука Каражале арга буюу тэндээс гарч «Тимпул» сонины газар ажиллах болжээ. Тэр сонины газар нэрд гарсан зохиолч Михайл Эминеску, Ион Славич хоёр ажиллаж байлаа.

	И. Л. Каражале тэр хоёртой найзлан, үнэн бодит зүйлийг гоёж чимэлгүй, гүтгэж гутаалгүй бичдэг боллоо. Энэ нь сонины удирдагч ноёдын таалалд тохирохгүй болсон учир зөрж эхэлжээ.

	Гэсэн ч залуу зохиогч юунаас ч буцалгүй ажиллаж, уран утга зохиолыг жинхэнэ амьдралд, ард олонд ойртуулахын төлөө найз нартайгаа цуг тэмцэж эхлэв.

	Ион Лука Каражале жүжгийн зохиолч болох алхмаа орчуулгаар эхэлсэн юм гэнэ. Тэр хүн Францын зохиолч Пароди гэгчийн бичсэн «Ялгуусан Ром» гэдэг жүжгийн зохиолыг румын хэлнээ орчуулжээ. Түүнийг нь Бухарест дахь үндэсний театрынхан 1877—1878 онд тогложээ. Дараа нь Ион Лука Каражале «Үймээнт шөнө» гэдэг хошин жүжгийн зохиол бичжээ. Түүнийг нь анхны бичмэлээр үндэсний театрынхан 1879 онд тогложээ.

	И. Л. Каражале энэ жүжигтээ хөрөнгөтөн - газрын эздийн байгууллын үед үнэн хэрэг, хуурамч явдал хоёр дандаа харшилж, үг, сэтгэлэгтэйгээ үг зохицон, үг үйл хоёр зөрж, хүн зарчим хоёр ямагт мөргөлдөж байдгийг хурцаар элэглэн шүүмжилжээ.

	Хөрөнгөтөн - газрын эзэд энэ жүжгийг үзээд цочин сандрахдаа ихэс дээдсийг дайран доромжилж байна гэж хашхиралдаж эхэлжээ.

	Үүний улмаас «Үймээнт шөнө» гэдэг хошин жүжиг үндэсний театрын зарлал дээр харагдахаа удалгүй больсон байна. Гэсэн ч дэвшилт жүжигчин, найруулагч нар хааяа хааяа сэмээрхэн тоглодог байв. Харин жирийн олон «Үймээнт шөнө»-д маш хайртай байв. Фашистын боолчлолоос Румыны чөлөөлөгдсөнөөс хойш «Үймээнт шөнийн» хувь заяа өөр болжээ. Үүнийг нотлохын тул ганцхан баримт дурдъя. Драмын театрынхан «Үймээнт шөнийг» 1879 оны 1 дүгээр сарын 18-наас 1944 оны 8 дугаар сарын 23 хүртэл хөрөнгөтөн - газрын эзэд ба фашистуудын ноёрхож байсан 65 жилийн турш 129-хөн тоглосон бол 1949 оны 9 дүгээр сарын 17-ноос 1951 оны 3 дугаар сарын 8 хүртэлх хоёрхон жилийн дотор 229 удаа тогложээ.

	«Үймээнт шөнийн» шуугиан намжаагүй байхад И. Л. Каражале «ноён Леонид харгислалын өмнөхөн» гэдэг хошин жүжиг бичжээ. Энэ жүжигтээ ардчилсан үзэл санааны тухай ойлголтыг дэвшүүлэн гаргахын хамт жижиг хөрөнгөтний толгойг эргүүлэгч либерал хөрөнгөтний нялуун, луйварчин шинжийг дүрслэн үзүүлжээ. Энэ нь хөрөнгөтөн газрын эздийг сүрхий бачимдуулжээ.

	Харгис хөрөнгөтөн - газрын эздийн талаас И. Л. Каражалейг гадуурхах, хавчин хяхах явдал улам ширүүслээ.

	И. Л. Каражале 1881—1883 он хүртэл гэгээрлийн байгууллага, тамхины том нэгдэл зэрэг олон газар ажил хийх болов. Энэ нь тэрхүү хяхалт хавчилттай холбоотой гэсэн ч И. Л. Каражале гуньж гутран харгислалын өмнө сөхөрч байсангүй.

	Энэ нь «Үрэгдсэн захиа» гэдэг жүжигт яруу тод илрэлээ олжээ. Энэ жүжгийг Бухарестын үндэсний театрынхан 1884 оны 11 дүгээр сарын 13-нд анх удаа тогложээ. Зохиогч энэ жүжигтээ газрын эзэд - том хөрөнгөтний нүүр царайг хайр найргүй шүүмжлэн илрүүлжээ. Энэ зохиолын гол баатрын нэг Нае Кацавенко гэгч өөрөө өөрийгөө магтан гайхуулж, парламентын депутат болохын тул эрхтэн дархтанд хээл хахууль өгч, зусардан бялдуучилсаар эцэстээ юунд хүргэхийг уг зохиолд маш хурц хошноор харуулжээ. «Үрэгдсэн захиа»-нд хүн хүнээ дарлан мөлжихийг буруушаан шүүмжлэхийн зэрэгцээгээр дарлал, мөлжлөөс ангижрахын тул зохион байгуулалттай тэмцэхийг мөлжигдөгчдөд уриалдаг аа.

	Хөрөнгөтний шүүмжлэгчид дэндүү дураараа аашилж байна гэж Каражалейг зэмлэцгээж байжээ. Нийгмийн амьдралтай орооцолдсон хошин хурц үгтэй зохиол бичихээ болих хэрэгтэй гэж зарим нь Каражалед зөвлөдөг ч байж.

	Ардын ардчилсан байгууллын үед тэр байдал үндсээрээ өөрчлөгджээ. Үндэсний театрынхан «Үрэгдсэн захиа»-г 1884 оны 11 дүгээр сарын 13-наас 1944 оны 8 дугаар сарын 23 хүртэл 319 удаа тоглосон бол, 1948 оны 9 дүгээр сарын 17-ноос 1951 оны 5 дугаар сарын 21 хүртэл 229 удаа тоглосон баримт бий.

	Каражале «Багт наадмын үеэр тохиолдсон явдал» гэдэг жүжигтээ, үсчин Най Жиримея, мөн тэндхийн туслах мастер Иордаки хоёр ямар нэгэн ээдрээтэй явдлын гогцоог олох чадвартайг үзүүлжээ. Ийм дүрслэлүүдийн үндсэн дээр харгис эрхтнүүд засаг төрийн аппаратыг хувийн эрх ашигт хортойгоор ашиглаж байгааг уг жүжигт уран хошноор дүрсэлжээ. Энэ нь том хөрөнгөтөн - газрын эздийн дунд шуугиан дэгдээжээ. Балмад зандалчид харгис цагдаа нарын ивээлийн дор «Багт наадмын үеэр тохиолдсон явдал»-ын зарлалыг урж тастаж ч байжээ. Тэр үеийн зарим харгис сонин «Багт наадмын шөнөөр тохиолдсон явдал»-ын зохиолчийг хэн ч байсан баривчлах хэрэгтэй гэж цагдаагийн байгууллагад шаардаж ч байжээ. Иймэрхүү байдлын улмаас хуучин байгууллын үед «Багт наадмын үеэр тохиолдсон явдал»-ыг тоглох нь маш хүнд хэцүү байж.

	Хэрэв одоо Ион Каражале амьд байсан сан бол зохиолынхоо хувь заяаг хуучин, шинэ хоёр үеийн байдалтай зэрэгцүүлэн үзээд юу гэж хэлэх байсан бол доо гэж И. Каражалейн нэрэмжит үндэсний театрт ажилладаг улсын гавьяат жүжигчин Рауз Белиган гэгч бахархан ярьж билээ. Энэ жүжигчин бол Каражалейн бүх жүжгийн гол баатруудад тоглосон юм гэнэ.

	Ион Каражале анд нөхөд, дэвшилт жүжигчдийн дэмжлэг шаардлагаар 1888—1889 он хүртэл Бухарест хотын үндэсний театрын даргаар ажиллаж байжээ. Энэ нь хэдий богинохон хугацаа боловч театрын уран бүтээлийн төлөвлөгөө болоод тоглолтыг үнэн бодит байдал руу чиглүүлж, Румыны театрын урлагийг өөрчлөн удирдах чадалтайг үзүүлсэн байна. Ингэхлээр тэр хүн зөвхөн зохиолч төдий биш театрын зүтгэлтэн байжээ.

	И. Л. Каражале тариачдын ядуу зүдүү амьдралаас сэдэвлэн «Довтлогоо» гэдэг жүжиг 1890 онд бичжээ. Энэ жүжигт Драгомир гэгч эр, эхнэрийг нь булаан авахын тул бусдыг алсан хэр нь эрхтэн дархтанд нүүр талтай учир ял зэмлэлгүй гарч ямар ч гэмгүй үнэнч шударга багш Георгейн хувь заяа эмгэнэлтэйгээр төгсдөг.

	Тэгэхэд хөрөнгөтний харгис хэвлэлүүд Оросын зохиолч Толстойн жүжгээс будаа идсэн мэтээр гүтгэцгээн Каражалейг утга зохиолын хулгайч гэж зэмлэж байжээ.

	Тэрхүү түүвэрт нь Румыны шинжлэх ухааны академийн шагнал олгох саналыг дэвшилт хүмүүсээс шургуу тавьжээ. Энэ саналыг Румыны шинжлэх ухааны академид хэлэлцэхэд Димитрия Струдзы гэгч улс төрийн зүтгэлтний хувьд үг хэлэхдээ Каражалед Румыны шинжлэх ухааны академийн шагнал олгохоос татгалзаад, үндэснийхээ нэр төрийг боддоггүй эх захаа алдсан этгээд гэж Каражалейг зэмлэжээ.

	Харгисуудын зүгээс их зохиолчийг хяхан хавчих явдал ингэж үргэлжилсээр байжээ. Арга буюу И. Л. Каражале 1904 онд хилийн цаана гараад 1912 онд Берлинд нас баржээ.

	И. Л. Каражале хилийн цаана байхдаа Румын орны төлөө, румын хүмүүсийн төлөө үргэлж санаа зовж, тэдний амьдрал, тэмцлийг харуулсан зохиол бичсээр байлаа. 1907 онд тариачны том бослого Румынд гарчээ. Тэрхүү бослогын тухай материалаар «1907 оны хавраас намар болтол» гэдэг зохиол бичсэн байна. Тэр зохиолдоо газрын эзэд - хөрөнгөтний байгууллыг шүүмжлэн илрүүлээд, тариачдын баатарлаг тэмцлийг сайхан зуржээ.

	Алдарт зохиолч Каражале нас бараад 45 жил болж байгаа боловч түүний бүтээл нь шинэ Румынд уншигч үзэгч олны хайр талархлыг татсаар байна.

	Ион Лука Каражалейн оюун санаа нь түүний бүтээсэн дүрүүдээр харгис дайсныг занаж, хань нөхдөө энхрийлэх сэтгэлээр биднийг зоригжуулж байдаг гэж И. Л. Каражалейн нэрэмжит драмын театрын дарга Румыны орчин үеийн нэрт шүүмжлэгч Садовяну надад бахархан ярьж билээ.

	И. Л. Каражалейн зохиолууд олон хувиар дахин дахин хэвлэгджээ. Жүжгүүдийг нь Зөвлөлт Холбоот Улс болоод ардын ардчилсан орнуудын театрууд тоглож байна.

	 

	Г. Жамсранжав

	
РУМЫН ХҮН

	Хүний гараар могой баригч гуай бол төрөлхийн цэвэр румын хүн юм. Тэгэхдээ юуны өмнө хүний гараар могой баригч, тэгээд л сая румын хүн ажээ.

	Ядуу ч гэсэн үнэнч хүний хүү энэ хүн амьдралынхаа замыг өөрөө тавьсан бөгөөд ардач үзэлтэн гаралтай учраас оюун ухаан, хувийн гавьяа, эрдэм шинжилгээ, соёл урлаг зэргийн сурвалжтан болжээ.

	Хуучин цагийн язгуурт гэр бүлийн тасархай, эх орныхоо ашиг тусыг ангийнхаас өндөрт үзэж, эрх танхи тэтгэврээс татгалзсан, цэвэр цусны сурвалжтан, тийм хүн чинь чухамдаа ардач байлгүй яах вэ.

	Хүний гараар могой баригч гуай ч шийдсэн эх оронч, шулуудсан үндэсний үзэлтэн, төрөлхийн цэвэр румын хүн гэдгийг хэн бүхэн мэдэх ёстой нь зүйн хэрэг байх даа!

	Хүний гараар могой баригч гуай төрийн аясыг дагагч, хэрэв гай болж цаг цөвүүн болбол бөөрөнхийлчихдөг болохоороо нэгдүгээрт, Румыны төлөө баярлаж, хоёрдугаарт түүнийг харамсахдаа ямар ч гэсэн хар аминаасаа илүү хайрладаг аа. Ийм ч учраас румыны биш, үндэсний биш юм бүхнийг галзуурсан мэт үзэн ядна.

	Хүний гараар могой баригч гуай газар тариаланд зохих хувийг хүртээвч биднийгээ гадаадынхны доромжлолоос аврах өндөр хөгжилтэй үндэсний аж үйлдвэрийг мөрөөднө. Улигт харийнхан, урвагч дотоодынхны туслалцаатайгаар Румыны минь эдийн засгийг боолчилчих вий дээ гэж сэтгэл түгшинэ.

	Хүний гараар могой баригч гуай, дотоод бодлогын хувьд намын хүн юм. Харин гадаадтай харилцах харьцааны хувьд бүх румынчууд аар саар мөргөлдөөнөө мартаад ах дүүгийн ёсоор гараасаа барилцан эгнээгээ нягтруулж, үндэстнийг маань заналхийлж байгаа эдийн засаг, улс төр, нийгэмлэг, соёлын аюулд хатуу цохилт өгөх ёстой гэж үздэг билээ. Харийн хүн бол тэдний нийтийн дайсан! Харийн хүчирхийлэл сөнөтүгэй!!

	Румын мандтугай!!!

	Харийн сэтгэлтэн бүхэн эх орноосоо урвагч!

	Хүний гараар могой баригч гуайг нийгмийн аль ч давхраанд олж болно. Тийм л этгээд дээ. Харилцааны бүх хэрэглүүрийг ямар ч саадгүй, улсад сохор зоосны ч гарзгүй хэрэглэн, дээдсийн ордноос модон овоохой хүртэлх бүх орцонд орогноно.

	Хүний гараар могой баригч гуай мэрэгжилтэй ч байж болно, мэрэгжилгүй ч байж болно, ядуу юм уу баян, тэнэг юм уу цэцэн, залуу юм уу хөгшин, эрэгтэй юм уу эмэгтэй аль нь ч байж болох юм.

	Дундах нь ч байсан яах вэ. Ямар ч гэсэн ёстой румын хүн шүү дээ. Тийм л байсан, тийм ч байх болно. Та «түүний» Румыныг нь хурууны үзүүрээр чичлээд үзээрэй. Бурхан өршөөг, утсан чинээ улаан амь үрэгдэх нь тэр дээ.

	Румыны хүний гараар могой баригч гуай бол:

	Үндэсний сургуулийн нэгдүгээр ангиас боловсролын үнэмлэх авах хүртлээ дураараа дургих үзэлтэн.

	Боловсролын үнэмлэх авснаас хойш их сургуульд анхны шалгалт өгөх хүртлээ нийгэм журмын үзэлтэн.

	Их сургуулийн анхны шалгалтаас улсын шалгалт хүртлээ дэвшилт үзэлтэн.

	Улсын шалгалт өгснөөс хойш албан ажилд орох хүртлээ чөлөөтэй сэтгэх үзэлтэн.

	Албан ажилд орсноосоо хойш тэтгэвэр авах хүртлээ - хуучныг баримтлах үзэлтэн байдаг.

	Түүнээс хойш их сургуулийн оюутны үзлийг баримтлах бий... Румыны оюутнууд их бага ямар ч болов улс төрийн юм уу, улс төрийн биш ажил явуулга хийж байгаа газар бүхэнд л та тэр хүнийг олно гэж бат итгэж яваарай!

РУМЫН АВХАЙ

	Түрээслэгч, жижиг худалдаачин, өчүүхэн түшмэл, өмгөөлөгч, цэргийн дарга, лам хувраг хэний ч охин байг, эцэг нь болгар, серб, грек хүн хэн ч байлаа гэсэн хүний гараар могой баригч авхай бол дандаа л «румын авхай» байх тул сайн язгууртан бөгөөд рач Consequent1, эрчүүлийг тэсвэрлэж үл чадна.

	Румын авхай ариун үйл бүтээгч, үндэсний соёл түгээгч нэг буюу хэдэн нийгэмлэгийн даатгалтан байх вий.

	Румыны хүний гараар могой баригч авхай ганцхан Avec Lesdemesti gues2 румынээр, бусад цагт францаар ярина. Одоо харин англи хэлний хичээл хийх болсон дог.

	Сайн өдөр бүхэн энэ авхай дэлгүүрүүдийг ёроолоор нь эргүүлж, дээд тавиураас доодхыг хүртэл элдэв маяг чимэг эрэвч malheueusecment3 хэрэгтэй юмаа хэзээ ч олж эс чадна. Баян, ядуу ямар ч байлаа гэсэн тэр авхай уймраагийн гайгаар, эрхлэгч цаашаа харах хооронд аар саар юм эчнээ ханцуйлах буюу өвөртлөх нь алиныг тэр гэх вэ.

	Хүний гараар могой баригч авхай сүйх тэргээ дандаа гудамжны голд зогсооно. Түүний амьдарч болмоор хот, хоёрхон байдаг нь Парис et4 Bucares5 юм.

	Түүнд нэг юм уу, хэд хэдэн дагуул бий. Тийм байх нь сайхан санагдсанаас юм уу, догдломтгой сэтгэлтэйгээс болсон хэрэг биш шүү. Харин үүрэг ёсоор тийм дээд гаралтай авхайд өөрийн «Suiver-moi6» байх ёстой шүү дээ.

	Хэрэв тэр авхай баян бол ядуу найздаа гоёл чимэглэлээ үзүүлж, ямар үнэтэй цэнтэйг өгүүлэн, засал чимэглэлийн нь хэв загвар, үнэ өртөг ямар болохыг ярилцахаас илүү сайхан юм хаа байх билээ.

	Хэрэв хүний гараар могой баригч авхай ядуу бол бас ч нууцаа хадгалж чадна. Тийм учраас тэр нууц нөөцөө зэвүүцэх биш, харин хямгадна. Хуйвалдагч нар хүний гараар могой баригч румын авхай нараас холхон явбал дээр шүү.

	Бие гүйцээгүй, өөрөөр хэлбэл нас залуухан хүний гараар могой баригч авхай бие хэт гүйцсэн баядын бэлэг хүртэнэ. Бие хэт гүйцсэн авхай бие гүйцээгүй, ядуухан багачуулд бэлэг хүртээж:

	— Чи муу муурын зулзага! гэнэ.

	Өөрийн нь «өглөгийн» тухайд бол хүний гараар могой баригч румын авхай түүнийхээ он сар, дэс дараа, хүртэгчдийн нэр усыг яахан санах билээ. Харин найзынхаа «өглөгийн» тухай яривал хачин санамхай болчих бий.

	Хэрэв та түүнийг оролдоод үзье гэж бодвол аальгүйтэж, хамраа шантайлгана даа. Тухтайхан сүрхий ярья гэвэл өнөөх чинь инээдэм ханиадам болно. Шоглож наадъя гэхэд сүрхий хүн болчихно. Хэрэв та тонгойн мэндэлбэл цаадах чинь толгойгоо дуртай дургүй дохино. Та дурлаж орхивол энэ тухай хот даяар зар тараана.

	Хүний гараар могой баригч авхай, чинээлэг айл хүүр оршуулахыг таатайхан сонирхоно. Энэ үед клубийн дэргэдүүр өнгөрөхдөө сүйх тэрэгнээс толгойгоо цухуйлгаж эмгэнэлт царайгаа харуулна. Хөдөөлүүлсний дараа хар хүрээтэй малгай өмсөж, усан нүд гарган to ur au bois7 хийх алба мэт хэрэг шүү.

	Хүний гараар могой баригч авхай ч бас эрэлхэг хүн шүү. Румын хүний шийдмэг баатарлаг чанараар одоо үед fortenvoque8 болсон сонгодог хөгжмийн концертын тамлалыг тэсвэртэй давж чадна... Учир иймд хэрэв та хөгжимд дуртай бол тэр концертод очихыг түдгэлзэж үзээрэй: найрал хөгжмийн ая намжирмагц хүний гараар могой баригч авхай commencera ä causer forti simo9 нийтийн ёсыг дагаж тэр бас ходоодны шаналгаатай явна.

	Хэрэв орой гадагшлах хэрэгтэй бол бэлхүүст бошинзоо санаж хоол идэхийг түдгэлзэнэ. Иймээс түүнийг вальсад цөөвтөр урих нь зүйтэй байх. Учир нь түүний амьсгаа гай болоход гашуун нил цэцгийн үнэрийг санагдуулна. Уриалга байсан ч, байгаагүй ч ордон, сайн үйлтний олон нийгэмлэгийн буюу язгууртан харчуулын найр дээр хүний гараар могой баригч авхай заавал очдог. Тэр авхай үзлэгийн туршуул, өрсөлдөөн, баярын ямар ч тоглолтыг өнгөрөөх ёсгүй юм.

	Энэ авхай бас «« Z independance roumaine10» сониноос захиалга авсан, бас клемурийн «язгууртны хроник» сонинд заавал бичигдэх ёстой хүн юм.

	Хүний гараар могой баригч авхай бүхэн Komporeug11 болсон сүүлчийн найр дээр хааны өв залгамжлагч охинтой «бараг л хагас цаг» хөөрсөн яриагаа ширхэгчлэн тооцох дуртай байдаг.

	Нэгд нэгэнгүй цугларсан төдий олон, хүний гараар могой баригч нартай хааны охин гуч гучин минут ярилцаад байсан бол тэр гайхамшигт найр хэчнээн урт үргэлжлэх бол гэдгийг та өөрөө бодож үзээрэй.

	Хэрэв танд хүний гараар могой баригч тэр авхайн чимэглэл хүнийх нь санхүүгийн бололцооноос долоо дахин их болов уу гэмээр санагдаж хааны охины тухай ямар саналтай байгааг нь асуувал:

	— Яая гэх вэ, mou cher12 хэлэх ч үг алга, залуухан SiVousvoutter13 хонгор хөөрхөн хүүхэн байна, гэм нь даан ч хээнцэр хувцастай... гэж зайлшгүй хариулна даа.

	Хатны тухай ярихдаа Zapauvre14 гэхээс өөр юу ч хэлэхгүй дээ.

	Бүхэл өдрийг найр дээр, ялангуяа ордны найр дээр өнгөрүүлэхдээ хүний гараар могой баригч авхай шампанск, түрц, зайрмаг, чихэр бурам зэргийг дэндүү сувдаг хэрэглэнэ.

	Ингэх нь амттанд дуртайдаа ч биш, харин ... үүрэг нь юм шүү. Эхлээд нэг «найзтайгаа», дараа нь дагуулуудынхаа аль нэгэнтэй, үүр цайхын үеэр хар хүнтэйгээ хооллох болж «Муурын зулзага минь, мухлагт очъё» гэнэ. Ийм янзаар зайрмагийн дараа шинэхэн түрс идэж Pommeru extra secfrappe15 уугаад хойноос нь бурам идэх хэрэгтэй болно.

	Маргааш нь өндөр язгуурт доктор ирж бүтэн хагас хайрцаг үрлэн туулга уулгахаас өөр замгүй болдог ажээ.

	Язгууртны найр бүрийн дараа улигт докторуудын морь усан хулгана болчхоод бүх хотоор таваргана.

	Хэрэв хүний гараар могой баригч авхайн тухай Клеймур дурсахгүй бол тэр гомдохын ихээр гомдоно.

	Хар хүнд нь сайдын бичгийн сав, «найзад» нь нарийн бичгийн даргын байр олдохоос илүү гавьяа түүнд байхгүй билээ.

	Өө тийм! Мартах шахлаа... 

	Хүний гараар могой баригч хоёр авхай уулзаад уруулынхаа будгийг хутганхан байж, ялдамхан үнсэлцэж байвал бие биесээ үзэн ядаж байгаа нь тэр гэж мэдээрэй. Ah! machere; ue nepu'sza sentir!16 гэнэ.

	 



ЭРДЭМТЭН ГУАЙ

	Их л дорвитой хүн дээ.

	Тэр гуай өөрийн орны болон гадаадын соёл - гэгээрэл, эрдэм шинжилгээний бүх нийгэмлэгийн гишүүн боловч гадаадынхаас латин орны нийгэмлэгүүдийг эрхэмлэдэг юм санжээ. Одоохондоо Академид хуралдаагүй ч гэсэн хуралдах нь лавтай.

	Тэр бол хүний гараар могой баригч румынчуудын цоморлог дахь ганц хээнцэр нь учраас эрхэм чухал байдаг.

	Хуучин номоос шавхан авсан шинэ онолууд, Румыны дайсан - гадаадынхан яагаад ч юм бэ ямагт биднээс өмнө хийж амжчихдаг бүтээлтүүд, тусгай шинжилгээ, рашаанд очих томилолт, хороо, төлөөлөгчдийн бүрэлдэхүүнд оролцох эрдэм шинжилгээний лекц гэдэг шинжлэх ухааны элдэв зүйлсийн хольц, дараа нь албан газрын захирал буюу редакцын газрын редактор - энэ бүхэн чинь тийм ойр наанын зүйл биш шүү.

	Мань найз шинжлэх ухаан, Румыны хоёрыг юунаас ч илүүд бодож, түүний төлөө амгалан тайван, эрүүл мэнд, гэр бүл юугаа ч хайрладаггүй билээ. Тэр гуайн бодлоор бол шинжлэх ухаан нийт хүн төрөлхтний ач холбогдолтой байлаа ч гэсэн манайх шиг ийм өчүүхэн мөртөө залуухан оронд үндэсний байх ёстой ажээ. Тэгээд ч румыны шинжлэх ухааны гайхалтай амжилтыг байн байн бахархан тэмдэглэдэг ажээ.

	Тэр гуай эх орныхоо эрдэм шинжилгээний нэг институтийг толгойлдог юм. Одоохондоо толгойлоогүй ч гэсэн гагцхүү толгойлох зорилгоор нэг юм уу, хоёр тийм институт бодож байгаа нь дамжиггүй. Балканы хойг дээр соёлын төв гэрэлт цамхаг болж байгаа, байх ч ёстой Румын улсад тийм институт тун чухал шүү... Болгар манайхаас түрүүлбэл ч баларшгүй бузар хэрэг болох байжээ.

	Жишээлбэл, Румыны вант улсын хотуудыг сонирхолтой гэрэлт цохны тусламжтайгаар гэрэлтүүлэх шинэ систем боловсруулах зорилгоор гэрэлт цохыг дасгах, үржүүлэх, бойжуулах институт байгуулах нь тун чухал аж. Үүнээс хэчнээн их хэмнэлт, сайхан тод, үнэ өртөггүй... ариун цэвэрч гэрэл гарахыг эх орондоо хайртай Румын хүн бүхэн ойлгох ёстой!

	Энэхүү гялалзсан нээлтээ хэрэгжүүлэхийн тул манай шударга эх оронч, цэцэн билигт эрдэмтэн гуай дэлхийн бөмбөрцгийг хөндлөн гулд хэрж: perimo17, нийслэл хотуудын гэрлийн янз бүр системийг, seruneo18 гэрэлт цохны олон янз дүрсийг судлах хэрэгтэй болно... Цох судлагчдын гэрчилж байгаагаар бол мань эрдэмтний ирээдүйд нээхийг оролцуулалгүйгээр, гэрэлт цох дөч орчим төрөл бий гэнэ.

	Хүний гараар могой баригч эрдэмтэн гуай халдашгүй дархан.

	Нэг ч засгийн газар, мань эрдэмтэн болон түүний институтийг чичлэх гэж шийдвэрлэхгүйгээр үл барам бодож ч зүрхлэх ёсгүй: Хүний гараар могой баригч эрдэмтэн, түүний институт хоёр ариун юм. Түүнд халдвал гэрэл унтарч, Румын орон хав харанхуй болно. Харин шинэ төсөв зохиох бүрд зохих зардал өсөж байх ёстой. Үндэстний дэвшил, дэвшилт зардал шаардана.

	Энэ бүхэн чинь шинжлэх ухаан, улс төрийн тэмцлээс цэнтэй байдгаас болсон хэрэг шүү. Засгийн газар солигддог байхад шинжлэх ухаан бол хөдөлшгүй юм. Манай орон шиг тийм гүнзгий утгат үндсэн хуульт оронд хүний гараар могой баригчаас өөр мөнх юм байхгүй.

	Хэрэв мань эрдэмтэн гуай бас жаахан дүйнгэдүүхэн бол шүүмжлэл түүний сонирхлыг татах нь африк отгийн удирдагч европ хэвлэл сонирхохоос төдий л давахгүй биз ээ. Хэрэв түүнд ямар нэгэн авьяас, ядахдаа хумсын чинээ оюун байдаг бол шүүмжлэл түүнийг цочроох нь жөтөөрхөг авхай зүймэл шүд, хиймэл гэзгээ нуухын адил ажээ. Эндээс дүгнэхэд хүний гараар могой баригч гуай өчүүхэн ч гэсэн авьяас оюунтай бол мэдрэл нь тэнэгийнхээс арай л эмзэг болдог ажээ.

	Амьд мэнд байхдаа хөшөө дурсгалаа захиалж, нээлтийн хурлыг нь даргалах, Румыны шинжлэх ухааны төлөө тэмцэгч үндэсний баатрын нэрийн хурал дээр суулцах нь хүний гараар могой баригч эрдэмтний дээд зэргийн ололт юм.

	 

	1893 он

	
СҮҮЛЧИЙН МЭДЭЭ

	Румын-болгарын мөргөлдөөний ид дундуур би Синайд, цэнгэлдэх хүрээлэнд байсан билээ. Дэндүү халуун ч гэсэн сайхан өдөр байлаа. Ер бишийн үймээн шуугиантай байсан нь нэг талаар зуслангийн галт тэрэг тасралтгүй ирж байснаас, нөгөө талаар хаан хатан хоёр үдийн хоолны дараа гадаадад явах гэж байснаас болсон биз ээ. Галт тэрэгний билет лхагва гарагийн өглөө хүртэл хүчинтэй бөгөөд даваа гараг хоёр баярын хооронд тохиолдох учир хүн бүхэн маргаашийн дотор Успенийн яармаг дээр амжин очиж майдарт мөргөхөөр яарч байлаа.

	Цэнгэлдэхийн байдал ч өөр биш ажээ. Түшмэл тушаалтан, албатан тэргүүтэн цөм цэнхэр өнгийн хүрэм, бортого малгай өмсөж, хар бээлий хийсэн байв. Газар сайгүй язгууртан сурвалжтан, харц ард ч мундахгүй байв.

	Зарим нь мухлагийн өмнө ширээний ард сууж, зарим нь таримал хүрээт засмал замаар хойш урагш холхилдоно.

	Би захиалсан цайгаа хүлээж суутал гэнэт нэг хүн мөрөн дээр минь зөөлхөн алгадав. Эргэж хартал таньдаг сонин сурвалжлагч байлаа. Тэр маань хаан, хатан хоёрыг үдэж гаргах, үлэмж дайчин сониндоо тайлан тавихаар Синайд ирсэн байжээ.

	— Та мэдсэн үү?

	— Юуг? гэж би асуув.

	— Тэгвэл, мэдээгүй юм шив дээ?..

	— Юуг тэр вэ, хонгор минь?

	— Өчигдөр орой болгар, итали хоёр хүнийг баривчилсан...

	— Хаана?

	— Болгар хүнийг Валя-Ларгэд, галт тэрэгнээс дөнгөж буугаад Синай руу явгаар явах гэж байхад нь, түүнээс гар буу хоёр, хутга хоёр, Сарафов, Димитров, Трефанов бас хэн бил ээ дээ... нарын гарын үсэгтэй хэд хэдэн захидал олдсон гэнэ.

	— Чичу Пенчу юү?..

	— Тийм тийм, Чичу Пенчу...

	— Тэгээд юу бол оо вэ?

	— Тэгээд яах вэ дээ, мултрахыг оролдсон боловч өчиг нь будилаантаад баригдсан гэнэ.

	— Одоо тэр хүн хаа байна?

	— Егерийн хорооны хуаранд хоригдож байгаа. Мэдэх үү? Тэр уулан дээр.

	— Итали хүн нь яасан бэ?

	— Ямар итали хүн?

	— Яагаа вэ дээ баривчлагдсан.

	— Би танд болгар хүн гэж яриад байна шүү дээ!

	— Зүйтэй, егерийн хуаранд хоригдож байгаа хүн нь болгар хүн. Буштеньд баригдсан гэж таны хэлсэн хүн чинь... итали хүн юм биш үү?

	— А! Тийм тийм... тэр ч итали хүн л дээ...

	— Тэр хүн яагаа вэ?

	— Америкаас ирсэн... Дөрвөн килограмм дэлбэлэх бодистой сав, хор бас...

	— Хэдэн захидал...

	— Чухам үнэн: хэдэн захидал... Та яаж мэд ээ вэ?

	— Мэдэхгүй яах юм бэ! Захидалгүй яаж явах вэ!.. Худлаа гэх нь ээ Бресчи, Луккени нарын захидал байгаа даа...

	— Яг тийм.

	— Тэр том толгойтыг яасан бэ? Хаана хорьсон бэ? Бас л егерийн хуаранд уу?

	— Үгүй, тийм биш! Гай болоход зугтчихсан гэнэ!

	— Яаж тэр вэ?

	— Яах вэ, зугтчихсан л юм байх. Түүний гарыг хүлж, дэлбэлэх бодисыг нь авах гэтэл тэр хүн нэг төлөөлөгчийг нь түлхэж, нөгөөгийн нь гэдэс рүү өшиглөж орхиод хутга, гар буу хоёр гаргаж цагдааг сүрдүүлэн нуугдсан гэнэ... Тэр лав Пелешийн ойд нуугдсан байх гэж бодоцгоож байгаа бололтой. Түүнийг эрж олох онц арга хэмжээ авсан... Ямар аюул вэ, харж байна уу!

	— Яриа алга, энэ тухай та сониндоо мэдээлэх хэрэгтэй юм гэж би хэлэв.

	— Тэгэлгүй яах вэ... Би утсан дээр очъё... Одоохон ирнэ, та хүлээзнэж бай... Танд Бухарестын сонинтой ирнэ.

	Ийм үг хэлээд утас руу явлаа, би ганцаараа үлдлээ.

	Егерийн хорооны танил даргыг хараад би:

	— Сайн байна уу, ахмад аа. Хэрэв танаас нэг зүйл хүсвэл та уцаарлахгүй биз?.. Тэр болгар хүнийг би нэг харах юм сан гэв.

	— Ямар болгар хүн? 

	— Яагаа вэ, Валя-Ларгэд баривчлагдсан... одоо танай хуаранд хоригдож байгаа.

	— Манай хуаранд баривчлагдсан болгар хүн байна гэнэ ээ?.. Саяын хорин минутад л баригдсан юм байж дээ. Би тэндээс дөнгөж сая л ирлээ.

	— Үгүй, өчигдөр оройноос хойш хоригдож байгаа юм... Түүнээс гар буу хоёр, хутга хоёр, Сарафов, Димитров, Трифанов, Чичу Пенчу нарын бичсэн хэд хэдэн захидал олдсон...

	— Одоо л сонсож байна! Хэн танд ийм ёгт домог ярь аа вэ?.. Манайд баривчлагдсан болгар хүн ердөө ч байхгүй... Дуртай бол та өөрөө очоод үзээрэй. За баяртай, би яаруу явна. Орой болж орхилоо. Би өнөөдөр эртхэн цайлах ёстой юм сан: Эрхэмсэг хааныг морилон одоход төмөр замын буудал дээр хүндэт харуулд томилогдсон.

	Ахмад төдий л холдоогүй байтал сурвалжлагч утсан дээрээс эргэж ирэв.

	— Та юу ч мэдээгүй л биз дээ?.. гэж их л гунигтай өгүүлэв.

	— Аар саар юм мэдэж л байна. Жишээлбэл, егерийн хороонд ямар ч болгар хүн алга... би дөнгөж сая ахмадтай ярилцсан... гэж хэлээд олны дундуур шумбаж яваа даргын хойноос зааж... — Тэр хэлэхдээ, энэ чинь цөм худал, манай хуаранд ямар нэг болгар хүний тухай сонсоо ч үгүй гэсэн гэв.

	— Тийм бий? Мөн дөө!.. Одоохондоо хуаранд болгар хүн байхгүй нь ч үнэн л дээ... Яагаад? гэж асуух байх... яагаад гэвэл, муу хамгаалсан учраас тэр нь оргочихжээ. Энэ тухай би л мэдэж байгаа нь яамай даа!.. Энэ ч тэгээд ач холбогдолгүй бол оо шив дээ, хуучирчхаж... Харин сая миний Бухарестаас утсаар мэдэж авсан зүйлийг сонсвол дээр биз... Байдал хүндэрчээ. Дайн зарласан.

	— Юу-у? гэж би хирдхийн цочив.

	— Дунайн эрэг дээр Кэлэраш, Журжу хоёрын хооронд сургууль хийж байсан румыны хорин гурван дарга, арван гурван цэргийг манай нутаг руу нэвтрэн ирсэн болгарын олон сэлүүрт завиныхан бүсэлж аваад зэвсгийг нь хурааж баривчлан завин дээрээ ачиж, болгар луу одсон гэнэ.

	— Яаж тэг ээ вэ?

	— Та ойлгож байгаа биз дээ, бид одоо гар хумхиж суух аргагүй боллоо... Хүлээзнэж байгаарай... би болгар хүний оргосон тухай мэдээг утсаар хэлчхээд ирье.

	— Ямар болгар хүн?

	— Егерийн хорооны хуарангаас оргосон болгар.

	— Ямар мэдээ вэ? Хаанаас та олж мэдсэн юм бэ?

	— Танд ямар хамаа байна? гэж мань эр зандарч орхиод утасны зүг гүйж одов.

	Дайн зарласан тухай сонсоод балмагдан бослоо... сууж байхын ч арга алга, хөдлөх л хэрэгтэй боллоо.

	Надаас хэдхэн алхмын дай хэсэг хүмүүсийн дунд, завшаан болж танилцсан нэгэн сайд маань байлаа.

	Ойртон очиж, зохих ёсоор хүндэтгэн мэндлэв... Миний мэхийн ёсолсны хариуд сайд эелдэгхэн хариулаад гараа өгөв. Болгарын завь довтолсон тухай мэдээг сонсоод сайд тийм амарлингуй байгаад нь би их л гайхав.

	— Өршөөгөөрэй, ноён сайд минь... Миний ингэж зориглосонд... Энэ үнэн үү?

	— Чухам юу вэ? гэж асуугаад миний санааг юу зовоож байгааг мэдсэн юм шиг инээмсэглэв.

	— Болгарын... 

	— Олон сэлүүрт завь... гэж сайд хэлж өгөөд бүхнийг мэдэгч дүрээр инээмсэглэсээр байв.

	— Тийм... гэж би бувтнав.

	— Тайвширч үз... Одоохондоо румыны нэг ч хүн баригдаагүй байна... гэж хэлээд сайд нийтийн зүг хандаж: — Энэ ноёд бүгдийг самууруулах гэж шийдсэн шиг байна! гээд миний зүг хандаж: — Та тийм домогт яаж итгэ ээ вэ? гэв.

	— Юу ч гэмээр юм бэ дээ, ноён сайд минь. Юунд итгэх, юунд итгэхгүйгээ мэдэхээ болиод байна шүү! Жишээлбэл, болгар хүний оргосон тухай түүх.

	— Ямар болгар хүн? — Өчигдөр Валя-Ларгэд баригдаж, егерийн хорооны хуаранд хоригдож байгаад... оргож амжсан хүн.

	Сайд болон түүнтэй хамт зогсож байсан ноёд элгээ хөштөл инээлдэв.

	Гэвч би үргэлжлэн:

	— Бас тэр Америкаас дөрвөн килограмм дэлбэлэх бодистой ирээд Буштеньд баривчлагдах үедээ оргож дураараа дургисан явдал байна... гэтэл,

	— Энэ ноёд бүгдийг самууруулах нь байна гэж танд хэлсэн шүү дээ! Сайн ч, муу ч гэсэн зохиолч гэж байгаа хүнийг ямаршуухан байдалд оруулсныг хар л даа... гэж хэлээд сайд эрхэмсгээр ёслон, дайн эхлээгүйгээр барахгүй, эхлэх ч үгүй гэдгийг надад давтан итгүүлээд явж одов.

	Би бүр учрыг нь олохоо болиод утсаар ярих гэж явсан сурвалжлагчийг хүлээхээр ширээндээ буцаж очив.

	Удаан ч хүлээсэнгүй.

	Түүний барааг хармагцаа би:

	— За юутай вэ? Бухарестаас ямар сонинтой вэ? гэж асуув.

	— Шүүхийн нэг мөрдөн байцаагчийг цааш нь харуулчихсан тухай айхтар цуурхал дэгдсэн байна.

	— Худал биз!.. Харин миний сонссон зүйлийг та таамаглаж байна уу? Би дөнгөж сая Н. сайдтай ярилцлаа.

	— Н. сайд аа?!

	— Тийм.

	— Тэгээд яагаа вэ?

	— Бодоход ч хэцүү юм!..

	— Юу бол оо вэ?

	— Дунайн гүүр... 

	— Тэгээд... 

	— Хар усны гүүр...

	— Тэр гүүр яагаа вэ?

	— Таахгүй байна уу?

	— Дэлбэр ээ юү?!

	— Мөн, та яаж таагаа вэ? гэж би асуув.

	— Надад утсаар иймэрхүү юм хэлэхэд нь би итгээгүй юм... Би цуурхал шалгахаар явлаа гэж хэлээд тэр маань дахин утасны зүг таваргав.

	— Хүлээж бай! гэж хашхиран би хойноос нь хөөж зогсоогоод, — Болгарын нисэх онгоц Констанца хотыг гурав хоногийн турш бөмбөгдөж байна гэж мэдээлэхээ бүү мартаарай! гэв.

	— Констанцыг ээ... Мартахгүй!

	 

	1900 он.

	
ҮЕ УЛИРСАН РУМЫНЧУУД

	Аливаа эвлэл, нэгдлүүд манайд өргөн дэлгэрснийг бид баяртай тэмдэглэж байна.

	Өнөө үед байгаа румыны ил, далд нийгэмлэгүүд тоо томшоо алджээ.

	Жинхэнэ румын хүн, бүх насныхаа турш хэд хэдэн нийгэмлэгийн гишүүн байх ёстой юм. Түүгээр ч барахгүй, төрөөгүй байхдаа нярайлахад харилцан туслах румын эхчүүдийн «Корнели» нэгдлийн гишүүн болчихдог хүн ч бий. Зарим нь талийгаач болсон хойноо ч харилцан нутаглуулах нийгэмлэгийн жинхэнэ гишүүн хэвээр байдаг. Энэ нийгэмлэгийн гишүүд сохор зоосны татвар төлөхийн оронд талийгаач болоход нь бурхны авралаар хөгжимтэй оршуулах эрх эдэлнэ.

	Өөрийгөө эрхэмлэгч румын хүний адилаар би ч гэсэн аль болохоор олон нийгэмлэгт бүртгүүлэх гэж хичээдэг юм. Саяхан болтол би найман нэгдлийн гишүүн байсан юм. Өнөөдөр би, алдарт найз, нэрт сурган хүмүүжүүлэгч Мариус Кикош Ростоганыхоо ивээлээр есөн нийгэмлэгийн гишүүн байх завшаантай боллоо.

	Сүүлчийн есдүгээр нийгэмлэг нь надад хамгийн ашигтай санагдаж байна. Тэр маань үндэстний зайлшгүй чухал шаардлагад үнэхээр нийцсэн юм. Энэ шинэ нийгэмлэгийг зохион байгуулах нь хойшлуулшгүй чухал байсныг уншигчид удахгүй толилох болно.

	Түүнийг үндэслэн байгуулсан хүний үгийг сонсъё:

	«Үе улирсан румынчууд бид үндэстний бялхам амжилтын дор дурдсан зарчмуудыг баримтлах нь:

	Бусад үндэстнийг үзэн ядахгүйгээр өөрийн үндэстнийг энхрийлэн хайрлаж чадахгүй юм. Үндэстний өөрийн нь гэм дутагдал өөртөө дайсан болж чадахгүй. Харин бусад үндэстний тийм чанар л чухамхүү дайсан болно.

	Ийм учраас үндэстэн өөрийнхөө дутагдлыг яаж засах вэ, сайн үйлийг яаж бэхжүүлэх вэ гэж хий дэмий бодлоор цаг нөхцөөх хэрэггүй. Харин нэлээд ашигтай ажил байгаа нь: бусад үндэстний дутагдлыг илрүүлж, ололтыг нь багасгах буюу эсхүл бүр үгүйсгэх хэрэгтэй юм.

	Тэгвэл аливаа үндэстэн бусад үндэстнээс ямагт болгоомжилж байх ёстой. Учир нь тэдний сөнлөөр түүний амьдрал шийдвэрлэгдэнэ.

	Үүнээс үзэхэд үндэстний онцлог чанар зайлшгүй чухал болж байна.

	Харь үндэстний бүсгүйгээс үртэй болсон эрэгтэйчүүд, эсхүл харь хүнээс үртэй болсон эмэгтэйчүүд, дунд нь төрсөн үндэстнээ энхрийлэн хайрлах мөртөө мөн төдий чинээ үзэн яддаг гайхлыг өвөр дээрээ бойжуулж байгаа хэрэг юм.

	Өвөг дээдсийн маань бурхан тэнгэр аливаа эрэгтэй, эмэгтэй румын хүнийг тийм гайгаас хэлтрүүлэн өршөөх болно!

	Манай нийгэмлэгийн суурийг тавьж тулгуурлаж байсан зарчим маань ийм байна.

	Шинэ нийгэмлэг нь үндэстний үзэл санаа, нийт румыны талархлыг сэргээх зорилготой юм. Ийм учраас бид румын хүн бүхэн ойр дорнодоос гаралтай мөртөө өөрсдийгөө румын гэгчид энэ хамаагүй шүү, харин жинхэнэ румынчууд манай эгнээнд гэр бүлийнхээ хамт яаравчлан элсэнэ биз гэж бид найдаж... үгүй найдах биш, итгэж байна.

	Зай бага учраас бид ийм удиртгал хийсний дараа «үе улирсан румынчууд» нийгэмлэгийн дүрмээс цөөвтөр өлгөц авч танилцахыг яаравчилъя.

	 

	I бүлэг: Нийгэмлэгийн нэр, гишүүн, тэмдгийн тухай

	1-р зүйл. Румын улсад «үе улирсан румынчууд» гэдэг нэртэй румыны нийгэмлэг байгуулагдана.

	2-р зүйл. Үе улирсан румын хүн бүхэн эрэгтэй эмэгтэй, нас, улс төрийн баримтлал ялгалгүй энэ нийгэмлэгийн гишүүн байж болно.

	3-р зүйл. Нийгэмлэгийн тэмдэг нь могой улдан дарсан үе улирсан румын хүний дүрс байх болно. Харийн хандлагатан бүхний тэмдэг болсон могой нь гиншин шүдээ хавирч байна.

	 

	II бүлэг: Нийгэмлэгийн гишүүний ерөнхий үүргийн тухай

	4-р зүйл. «Үе улирсан румынчууд» нийгэмлэгийн гишүүд нь эрэгтэй эмэгтэй, нас ялгалгүй харийн бүхнийг, харийнхнаас гаралтай бүхнийг, үе улирсан румыны биш бүхнийг, үе улирсан румын хүнээс гаралтай биш бүхнийг үзэн ядах үүрэгтэй.

	Үе улирсан румыны биш бүхнийг, жишээлбэл румыны биш мэдрэхгүй, румыны биш урлаг, румыны биш үзэл, ер румыны биш санаа зэрэг нийгэмлэгийн гишүүн бүхэн ямагт няцаавал зохих зүйлүүдийн тодорхой жагсаалтыг мөрдөх ёстой юм.

	 

	Цааш нь:

	9-р зүйл. Дүрэмд хамаарахгүй зүйл нь румыны биш хөрөнгө болно.

	Дүрмийн ёсоор нийгэмлэгийн хэвлэлийг «үе улирсан румын хүн» нэртэйгээр байгуулж, миний эрхэм найз М. К. Ростоганаар даргалуулсан, 40 хүний бүрэлдэхүүнтэй тусгай хороогоор удирдуулна.

	Энэ хороонд насанд үл хүрэгсдийн тоо нь бүх гишүүдийн ерөнхий тооны хагасаас хэтрээгүй байх ёстой.

	«Үе улирсан румын хүн» сонинд нийгэмлэгийн бүх гишүүд юм бичнэ. Нийгэмлэгийн гишүүн бүхэн, эрэгтэй эмэгтэй, нас ялгалгүй, сар тутам нэгээс доошгүй тэргүүн өгүүлэл редакцад ирүүлэх үүрэгтэй.

	«Үе улирсан румын хүн»-ний дэлгэрүүлэх ёстой үзэл санааг дурдахын хэрэг алга.

	Гишүүдийн тоо зуу хүрмэгц Дүрэмд цааш заасан ёсоор нийгэмлэг байгуулагдсанд тооцож хороог сонгох ажилд орно.

	 

	III бүлэг: Нийгэмлэгийн насанд хүрээгүй гишүүдийн үүргийн тухай

	30-р зүйл. Нийгэмлэгийн насанд хүрээгүй гишүүд, эрэгтэй эмэгтэй, нас ялгалгүй, биеэ зохих ёсоор цэвэр авч явах үүрэгтэй.

	31-р зүйл. Тэд эцэг эхийн үгийг сонсох, ялангуяа тэдний дотроос нийгэмлэгийн жинхэнэ гишүүний үгийг дуулгавартай сонсох үүрэгтэй.

	32-р зүйл. Сурагчид, гадаадын гаралтай сурагч нөхөдтэйгөө ямар нэгэн байдлаар тоглох эрхгүй. Тэд заавал үе улирсан румынчуудтай, ялангуяа нийгэмлэгийн жинхэнэ гишүүнтэй тоглох үүрэгтэй.


33-р зүйл. Нийгэмлэгийн насанд хүрээгүй гишүүд үе улирсан румын багш, ялангуяа нийгэмлэгийн жинхэнэ гишүүдээс олигтой үнэлэлт авах үүрэгтэй.

	 

	IV бүлэг: Нийгэмлэгийн эмэгтэй гишүүдийн тухай

	40-р зүйл. Нийгэмлэгийн эмэгтэй гишүүд ром эх шиг сайн үйлтэн байх үүрэгтэй.

	41-р зүйл. Тэд, шилдэг румын эхчүүд байх үүрэгтэй.

	42-р зүйл. Тэд, эрүүл биед, саруул ухаан байдаг гэсэн эртний журмыг баримтлан эрүүл хүүхэд төрүүлэх үүрэгтэй.

	43-р зүйл. Нийгэмлэгийн гишүүд залуу хүүхнүүд гагцхүү үе улирсан румынчууд, ялангуяа нийгэмлэгийн жинхэнэ гишүүдтэй гэрлэх үүрэгтэй.

	44-р зүйл. Хэрэв нийгэмлэгийн жинхэнэ гишүүнд элсээгүй, үе улирсан румын хүнтэй гэрлэсэн бол тэр хүүхэн нөхрөө даруйхан жинхэнэ гишүүнд элсүүлэх үүрэгтэй.

	45-р зүйл. Нийгэмлэгийн гишүүн бүсгүй, эх болмогц хүүхдээ «үе улирсан румынчууд» нийгэмлэгт даруйхан бүртгүүлэх үүрэгтэй.

	46-р зүйл. Нийгэмлэгийн гишүүн эхчүүд хүүхдийнхээ угаалган дээр Ря-Сильвич, Тибериу, Цицерон, Караклла, Корнели, Катон зэрэг үе улирсан румын нэр өгөх ёстой.

	47-р зүйл. Нийгэмлэгийн гишүүн эхчүүд хүүхдээ төрөлх хэлээр нь сургах үүрэгтэй. Ямар нэгэн байдлаар үе улирсан румын эмэгтэйгээс өөр авгайчуулаар итгэмжлэн хүмүүжүүлж болохгүй.

	48-р зүйл. Нийгэмлэгийн гишүүн эхчүүд хүүхдээ өөрөө тэжээж, эхийн сүүний хамтаар, үе улирсан румын хүнд тохирсон, энэхүү дүрэмд заагдсан мэдрэл, ойлголтыг шингээж өгөх үүрэгтэй.

	49-р зүйл. Хэрэв эх нь сүүгүй, мөн тэрчлэн ямар нэгэн шалтгаанаар хөх нь буруу толгойтой буюу эмзэг байвал гагцхүү харийн сүү биш, мөн харийн мэдрэл, ойлголт нялзааж мэдэх харийн хүүхнээр тэжээлгэж хэрхэвч үл болно.

	Дээр заасан тохиолдлуудад хүүхэд тэжээх эхийг үе улирсан румын, ялангуяа нийгэмлэгийн гишүүн эмэгтэйчүүдийн дотроос сонгон авах үүрэгтэй.

	Нийгэмлэгийн эрэгтэй гишүүдэд зориулсан бүлэгт тус дүрэм нь эцгүүдэд эхийн нэгэн адил үүрэг оноожээ. Харин хөхөөр тэжээхэд холбогдсон зүйлүүд хамаарахгүй нь мэдээж хэрэг.

	Дүрмийг элдвээр зөрчвөл нэгдүгээрт, сануулах, хоёрдугаарт торгох, гуравдугаарт бүгд хуралдаан дээр «үе, улирсан румынчууд» нийгэмлэгээс хөөж, олноос тасрагч гэж зарлах нь дамжиггүй.

	Хүүхдийг хөхөөр тэжээх тухай зүйлийг зөрчвөл буруут этгээдийг урьдчилан сануулахгүйгээр даруйхан хөөнө

НАЙЗУУД

	Маке пивоны мухлагт ширээний ард таньдаг хүн орж ирэхийг хүлээж ядан сууна. Түүний сэтгэл хөгжөөнтэй, юм ярих хүслээр дүүрэн байв. Удаан ч хүлээсэнгүй. Пивоны мухлагт Макегийн дотно найз Лаке орж ирэв. Лаке их л уруу царайтай ажээ. Тэр хүн ширээний дэргэд ирээд Макегийн урдаас харж суулаа.

	Уран уншлагад төдий чухал хэрэгтэй зүйл болох голлох хүмүүсийн ярианы өнгө дохио, сэтгэлийн хөдөлгөөнийг гаргаж чадахгүйдээ зохиогч би уншигчдаас урьдчилан уучлалт гуйх минь. Энэ дутагдлыг уншигчид сэтгэл санаанаасаа нөхөх биз.

	Лаке — Бонсуар19, Маке.

	Маке — Бонсуар, Лаке

	Лаке — Ирээд удав уу?

	Маке — Удаагүй... арваадхан минут... Пиво уух уу?

	Лаке — Уухаас даа.

	Маке — Хүн гуай, хоёр шил пиво!.. (Лакед) Юу бол оо вэ? Чи нэг л базаахгүй байх шиг... 

	Лаке — Нэг л тиймэрхүү байна... Ядарч орхилоо... Өнөө шөнө Косманыд үүр цайтал суугаад тарцгаасан... 

	Маке — Хэн хэн оч оо вэ?

	Лаке — Цөм манайхан. Чиний тухай л баахан ярьцгаасан.

	Маке — Яана гэнэ ээ?.. Чухам юу гэж яриа вэ?

	Лаке — Онц ч юм биш л дээ... Шал дэмий юм! Чи тэднийг мэдэхгүй гэж үү?

	Маке — Ямар талаар нь?.. Намайг муу хэлцгээсэн үү?.. Хараацгаав уу?

	Лаке — За энэ дээ!.. Чи юмыг даанч дэндүүлдэг дутагдалтай хүн шүү дээ.

	Маке — Чи өөрөө хэлсэн шүү дээ.

	Лаке — Би хэлсэн гэж үү? Тэдний ямар хүмүүс болохыг чи өөрөө мэднэ биз гэснээс өөр юу ч чамд хэлээгүй биз дээ... Чи өөрийгөө дандаа л магтуулж байх гэх юм. Чиний аар саар юмыг чинь ч гэсэн шүүмжлэх ёсгүй юм биз дээ. Өөрийгөө хэтэрхий өндрөөр үнэлдэг нэг дутагдал чамд байна.

	Маке — Өндрөөр үнэлсэн ч юм биш. Харин миний хувийн хэргээс өөр ярианы сэдэв олохгүй байгаад чинь баахан гайхаж байна.

	Лаке — Үгээ олж дээ... Чиний мууг шулуухан ярьсан хүн ердөө ч байхгүй... Чи бид хоёр ямаршуухан найзууд болохыг мэдэж байгаа юм чинь дээ... Харин егөөнд нь л авч байна билээ... 

	Маке — Чухам юу гэж?

	Лаке — Үхээрүүд... Ялангуяа нэг нь чамайг бүр тэсвэрлэж чаддаггүй гэнэ. Тэгээд бас чиний түнш гэж байгаа шүү.

	Маке — Хэн бэ?

	Лаке — За тэр!.. Чамд ямар хамаа байна? 

	Маке — Мэдэх юм сан.

	Лаке — Болохгүй.

	Маке — Би түүнд очих ч үгүй, миний тухай ярьж байсныг нь мэдсэнээ анзааруулах ч үгүй шүү.

	Лаке — Нэгдүгээрт, тэр хүний талаар юу гэж ярьсныг чи мэдэх ч үгүй... 

	Маке — Тэр юу гэж ярьсан юм бэ?..

	Лаке — Хараач тэр!.. Чи хэрэгт дуртай нэг дутагдалтай юм.

	Маке — Миний тухай, ялангуяа манай нөхдийн дунд юу гэж ярилцаж байдгийг мэдэх нь зүй ёсны хэрэг шүү дээ. Адгийн наад зах нь хэнд итгэж болох, хэнээс болгоомжлох хэрэгтэйг мэдэх болно.

	Лаке — Бас нэг аяга пиво уух уу даа?

	Маке — Ууя.

	Лаке — Хүн гуай, хоёр шил пиво!

	Хэсэг дуугүй сууна. Зөөгч хоёр аяга пиво авчрав.

	Маке — За?

	Лаке — Юун за гэж?

	Маке — Тэр түнш маань юу гэж ярьсан бэ?

	Лаке — Тэр чамайг тэсвэрлэж чаддаггүй гэнэ... 

	Бид ухаантай хүмүүсийн тухай ярилцаж байгаад, «Манай Маке л ёстой ухаантай залуу даа» гэж би хэллээ шүү. Би чамайг ухаантай хүн гэж дандаа л боддог байсныг чи мэднэ шүү дээ.

	Чамтай найздаа ч тэгсэн юм биш. Чамд долигонох хэрэг ердөө ч алга... Юу хэлэх вэ дээ!.. Би чамайг мэднэ, чи ч намайг мэдэх л биз. Бурхан өршөө, надад түмэн дутагдал бий л биз гэвч ганц мундаг сайн чанар минь - би чин үнэнч л хүн. Үнэнээ хэлэхэд, миний тухай найзууд маань тэгж ярилцсан бол надад хачин эвгүй байх байсан... 

	Маке — За тэгээд чиний тухай хэн яриад байгаа юм бэ дээ?

	Лаке — Чи.

	Маке — Би юү?

	Лаке — Харав уу!.. Чи намайг бүр нэг үл итгэх царайгаар харж байх шив дээ.

	Маке — Уучлаарай, нэгдүгээрт би юунд итгэх ёстой болж байна? Чамтай өчигдөр оройг өнгөрүүлсэн миний нэг түнш намайг тэсвэрлэж чаддаггүй, бас тэгээд чи намайг ухаантай гэж баталсан гэхээс өөр юу ч надад хэлээгүй шүү дээ.

	Лаке — Баталсан байх аа.

	Маке — Намайг тэсвэрлэж чаддаггүй найз маань ямар хүн бэ?

	Лаке — Би чамд бүр хэлэх гэж байсан чинь чи миний үгийг дандаа таслаад байх юм. Ойлгож байна уу! Хүний үгийг тасалдаг бас нэг дутагдал чамд байна.

	Маке — Одоо таслахгүй. Чи ярь, би сонсож байя.

	Лаке — Чамайг ухаантай гэж хэлэхэд минь тэр яг л намайг өөрийг минь тэнэг гэсэн янзтай хараад, дараа нь «Тэр ч ухаантай л юм биз. Маргах юм алга. Харин даанч олиггүй амьтан даа» гэсэн шүү.

	Маке — Олиггүй гэнэ ээ?

	Лаке — Олиггүй.

	Маке — Ямар шалтгаанаар тэр намайг олиггүй гэж байгаа юм бэ?

	Лаке — Маш олон шалтгаанаар.

	Маке — Жишээлбэл?

	Лаке — Чи ажилдаа даанч хариуцлагагүй... 

	Маке — Тийм биш!

	Лаке — Чамайг гурав дахин халах шахсан... 

	Маке — Худал.

	Лаке — Чи хэнээ туссан юм шиг хөзөр тоглож, амьтны элэг доог болж явдаг.

	Маке — Хэнээтэй юм шиг ээ?

	Лаке — Чи архи уудаг... 

	Маке — Би уудаг гэж үү? Өдөрт хоёр гуравхан шил пиво уу!

	Лаке — Чи гэрлэхдээ инж аваагүй.

	Маке — Энэ миний дур!.. Ямар гайхал вэ!.. Тэр гайхал чинь хэн юм бэ?.. Хэлж өгөөч, би мэдмээр байна...

	Лаке — Чадахгүй гэж би чамд хэлсэн шүү.

	Маке — Чи миний үнэнч нөхөр юм бол яагаад хэлж болдоггүй юм бэ?

	Лаке — Тэгээд хожим чи намайг барьцаалж байх гэж үү?.. Баярлалаа!

	Маке — Би чамайг барьцаалахгүй шүү. Дуртай бүхнээр чинь амлая. Энэ тухай түүнд дурсах ч үгүй. Би харин болгоомжтой байх, тэр хүнийг сэжиглэх эрхтэй байх гэсэн юм.

	Лаке — Чадахгүй, Маке минь.

	Маке — Чамайг гуйя л даа! Хэлж өгөөч!

	Лаке — Харав уу, тэр!.. Чиний бас нэг дутагдал бол чи дэндүү эрээ цээргүй юм. Би чамд хэлэхгүй гэдгийг чи ойлгож үзээч! Надад түмэн дутагдал байж болох юм. Гэвч миний нэг мундаг сайн тал бол би чалчаа, ховч биш гэдгийг чи ойлгох ёстой байна.

	Маке — Тэгвэл би чамайг найзаа гэж бодож явсан маань шал дэмий болж шив дээ.

	Лаке — Намайг дэмий найз гэдэг байж гэнэ ээ? Намайг үү? Мөн дөө! Баярлалаа!..

	Маке — Чухамдаа, найз минь... 

	Лаке — Би тэр бүхнийг чамд ярьсан маань тэнэг хэрэг болж дээ. Одоо би амаа хамхилаа... хэрэв чамд хэзээ нэгэн цагт ямар нэгэн юм хэлбэл би илжиг болог... (Дуудах нь) Хүн гуай! Дахин хоёр шил... 

	Маке — Миний тухай тэр хүний ярьсан юм ингээд л гүйцэх нь энэ үү?

	Лаке — Тэр ч олон юм ярьсан л даа... Тэгээд чухамдаа чамд адил юм биш үү дээ?

	Маке — Надад ч адил л даа... гэвч үхээнц амьтан юунд хүргэдгийг мэдэх нь сонин юм... Чи бас тэгээд түүнийгээ миний түнш гэж байгаа шүү дээ!..

	Лаке — Сайн түнш чинь!

	Маке — Дотнын найз уу?

	Лаке — Тийм.

	Маке — Тэгээд тэр өөр юу ярьсан бэ?

	Лаке — Би чамд ярихгүй, хэлбэл чи уурлах болно... Чи бас өөр нэг дутагдлаа хүлээх ёстой байна... Чи дэндүү түргэн ууртай.

	Маке — Би яасан ч уурлахгүй шүү... 

	Лаке — Тэр хүн чиний эхнэрийн тухай ярьсан... Тэр чинь... 

	Маке — Юу?

	Лаке — Тэр чинь... За яршиг! Дэмий донгосохоо больё. Гэсэн ч би «Найзынхаа эхнэрийн нэр төрд халдаахгүй» гэж хэлсэн.

	Маке — Мөөн! Миний эхнэрийн нэр төрд халдсан гэнэ ээ!

	Лаке — Эхнэр чинь чамд дүйгээгүй, дэндүү сайхан, дэндүү залуу гэнэ. Эхнэр чинь юу ч үгүйдээ чамтай суусан гэнэ. Бас тэгээд... 

	Маке — Тэгээд?

	Лаке — Тэгээд эхнэр чинь орой бүр театрт... «Тэр чинь бэлгийн суудалтай юм» гэж би хэллээ. Гэтэл тэр: «Киселевскийн засмал зам дээр хэн өглөө, орой бүр дугуйгаар зугаалдаг вэ? Энд бас мөнгө хэрэггүй юү?.. Зун болж Синайд зусахад бас мөнгө хэрэггүй юү? Ингэж хээнцэрлэх хөрөнгө яаж олдож байна?» гэж байхгүй юу.

	Маке — Ямар луйварчин бэ?

	Лаке — Дараа нь бас өөр нэг найзаа дайрсан... 

	Маке — Хэнийг?

	Лаке — Хэлэхгүй... 

	Маке — Чагнаж бай, Лаке. Хэрэв чи хэлэхгүй бол би үнэн голоосоо уурлана шүү... Чи одоохон надад хэлэх ёстой!

	Лаке — Хэрэв би хэлэх хүсэлгүй бол яах вэ?

	Маке — Хүссэн хүсээгүй ярьж бай! Сонс оо биз! Ярихгүй бол би намалдгийг чинь нээнэ шүү!

	Лаке — Харав уу тэр... Чиний бас нэг дутагдал бол чи дэндүү бүдүүлэг.

	Маке — Дутагдал байсан ч, байгаагүй ч чухам хэн дайрсныг нь одоохон хэлж аль.

	Лаке — Чи заавал мэдэх хэрэгтэй юм уу?

	Маке — Тийм.

	Лаке — Фаникийг.

	Маке — Эхнэрийн маань эгчийн нөхөр, миний хадмыг уу?

	Лаке — Тийм ээ, чиний хадам Фаникийг.

	Маке — Үхдэл! Луйварчин!.. Хэн юм бэ тэр чинь?.. Одоохон хэлээд аль түүнийгээ!

	Лаке — Харав уу! Чамд бас... 

	Маке — Би юм мэдэхийг хүсэхгүй байна. Бушуухан хэл!

	Лаке — Хэлэхгүй!

	Маке — Намалдгийг чинь нээнэ шүү. Мэдэв үү?

	Лаке — Нээнэ байх аа, чи! Надад эрэлхсэний хэрэг алга. Сонсож байна уу? Үнэндээ ч чиний буруу алга л даа, би л буруутай юм... Би чамд болгоомжтой байх, өөрийгөө чиний найз гэж нэрлэсэн бүхэнд үхэр шиг итгэдгээ болихыг сануулж байна. Чиний эхнэр болон өөрийн чинь нэр төрийг доромжилсон цуурхал явж байгааг анхааруулж байна. Гэтэл чи намайг нударга далайн дайрах шахаж байх шив... Би чамаас арга буюу зайлсхийх хэрэгтэй боллоо.

	Маке — Тэгвэл чи надад хэлэхгүй гэж байгаа юм шив дээ?

	Лаке — Хэлэхгүй.

	Маке — Баярлалаа.

	Маке зөөгчийг дуудаж мөнгөө төлнө. Нэлээд удтал дуугүй суух хооронд их л чухал юм бодсон царайлж хуруугаараа ширээ тонших ажээ.

	Шинэ хүн Таке орж ирээд тэр хоёрын сууж байсан ширээ рүү очно.

	Таке — Сайн байцгаана уу?

	Маке, Лаке хоёр — Сайн байна уу?

	Таке — Хонгор Лаке минь, чамтай ч ганзага нийлэхээ боль оо шив... Косманыд чамайг бүхэл шөнөдөө тэнэг юм шиг хүлээж суулаа.

	Лаке — Уучилж үзээрэй. Би өчигдөр бүр илжиг шиг ядарчхаад амармаар санагдахад нь найман цагт дугжирч орхисон.

	Маке — (босон харайж омогтойгоор) Яана гэнэ ээ! Чи тэгвэл өдрөөр унтчихсан юм шив дээ! Косманыд очоогүй байх нь шив дээ?..

	Тэр түнш маань хэн болохыг одоо ойлголоо!.. Май!

	Хоёр дахин алган цуу тас хийнэ. 

	Маке гарч одов.

	Лаке — Харав уу!.. Түүний бас нэг дутагдал нь тэнэг... зодоонч... биеэ авч явж чаддаггүй! нь юм гэв.

	 

	1900 он


ГОЕ НОЁН

	Бяцхан Гое дахин анги бүү улираасай гэхдээ эмэг эх, ээж, эгч Мица гурав нь Майн 10-ны баяраар Бухарест хотонд хамт очно гэж ам алдсан байжээ.

	Хатагтай нар ганцхан зээ хүү, хүү, дүү нь болох энэ жаалыг цэнгүүлэхийн тулд л төрөлх хотоо орхиж, нийслэл явах болсон эсэх нь бидэнд төдий л сонирхолтой биш. Ямар ч гэсэн тэд байдаг чинээгээрээ гоёж гоодоод үүр цүүрээр Н. хотын төмөр замын талбай дээр очиж, тэднийг Бухарестад хүргэх ёстой, түргэн галт тэрэг ирэхийг тэсэж ядан хүлээж байв. Нийслэлд үндэсний баярт очих гэсэн хүн, үүрийн таван жингээр босох нь ч мэдээж хэрэг шүү дээ. Тэдний суух гэж шийдсэн галт тэрэг Хойд буудал дээр долоон цаг тавин минутад ирэх ёстой байв. 

	Гое байж ядахдаа:

	— Эмгээ, галт тэрэг яагаад ирэхгүй байна?.. Би түүнийг ирүүлэх сэн гэж байна! гэж хөмсгөө зангидан, захирангуй өгүүлжээ.

	— Ирнэ ээ, хүүхээ, одоохон ирнэ гэж эмэг эх нь хариулаад ач хүүгээ үнсэж, малгайг нь заслаа.

	Гое дөнгөж сая зүүнээс гарсан матрос костюм өмсөж туузан дээрээ «hetrmidable» гэсэн бичигтэй сийрсэн малгай духдаж тавьсан байв.

	«Эрэгтэйчүүд билетээ дандаа туузан дор хавчуулдаг» учраас эгч Мицагийн нь шургуулсан билет туузын дороос цухуйж харагдана.

	— Ёстой л нэг матлот болж дээ гэж эмэг эх нь охиныхоо зүг хандан энхрийлэв.

	— Ээж ээ, матлот гэж хэлдэггүйг танд хэчнээн удаа хэлэх юм бэ!

	— Яаж хэлэх юм бэ?

	— Матрос... 

	— Та нар дуртайгаа л ярьж бай, би сурснаараа л ярьж байя. Намайг бага байхад, ийм костюм анх өмсдөг болох үеэр матлот гэдэг байсан юм.

	— Та хоёр хоёулаа тэнэг юм. Матлот ч биш, матрос ч биш гэж Гое тас татан хэлэв.

	— Ухаант минь, яаж хэлэх ёстой юм бэ? гэж асуугаад эгч Мица инээмсэглэв.

	— Матлос... 

	— Сайн эр! Чам шиг ийм эрдэмтэй хүү ч ховор байх аа гэж эмэг эх нь ач хүүгээ дахин үнсэж, матрос малгайг нь засав.

	Гэвч хэлний ухаанаар ном хаялцах зав байсангүй, галт тэрэг хүрэлцэн ирчхээд удахгүй явчих байв.

	Вагонууд пиг дүүрэн хүнтэй байсан боловч дараачийн станц дээр буух, танихгүй ч гэсэн эелдэг нь аргагүй залуу хүмүүсийн ачаар хатагтай нар байртай болжээ.

	Галт тэрэг хөдлөв... Эмэг эх залбиран, янжуур татаж суув... Гое тасалгаа дотор тогтож чадахгүй, гудмаар эрэгтэйчүүдийн дунд ийш тийш бөндгөнөнө.

	— Болохгүй, дүү минь! Цонхоор шагайх цээртэй байдаг юм! гэж тэр эелдэг залуучуудын нэг нь Гоеыг болгоомжтойхон буулгалаа.

	— Чамд ямар хамаа байна, гуйлгачин минь! гэж өнөөх хүү, залуугийн гараас мултран, зүсээ хувилгаж, зэс бариулаас хоёр гараараа зууран цонхоор толгойгоо гаргав.

	Залуу хар хүү ам нээж амжаагүй байтал матрос толгой нүцгэн бууж ирээд:

	— Ээж ээ! Эмэг ээ! Эгч ээ! гэж учир зүггүй бархирав.

	— Юу бол оо вэ? Яаж орхив! гэж хатагтай нар ухаан жолоогүй давхин ирцгээв.

	— Тэргээ зогс оо! Малгай хийсчихлээ! Заавал зогс оо! гэж Гое улам чанга бархирсаар шал дэвсэлнэ.

	Хэдэн минутын дараа кондуктор ирж, саяын станцаас суугчдын билетийг шалгах гэж:

	— Билетээ гаргаарай, ноёд оо! гэв.

	Хатагтай нар билетээ үзүүлж Гое яагаад үзүүлж чадахгүй байгааг учирлан тайлбарлав. Гоеын билет малгайны туузан дор байсан, малгай нь хийсчихсэн, билет нь ч туузын хамт хийсчихсэн, түүнээс биш билет байсан л юм санжээ.

	— Бурхан минь! Би бүр өөрөө явж билет авсан юм шүү гэж эгч Мица уулга алдав.

	Хэдий тийм боловч кондуктор тайлбар гомдол хэрэгсэлгүй билет шаардана. Хэрэв билет үзүүлэхгүй бол Гоеыг ойрын станц дээр буулгах ёстой байв. Төмөр замын дүрэм ёсоор зорчигчид билетээ үгүй хийж орхиод тэр тухайд нь мэдэгдэхгүй бол 1 лей 50 баниар торгон, ойрын станц дээр буулгадаг байжээ.

	— Бид мэдэгдлээ шүү дээ? гэж ээж нь бархирав.

	— Малгайг нь салхи хийсгэсэн хойно хүүхдийн буруу хаа байна? гэж эмгэн зүтгэж гарав.

	— Цонхоор цоройх хэрэгцээ юу байсан юм бэ? гэж зан сайт залуу эгдүүцэн дуугарав.

	— Чамд ямар хамаа байна? Бусдын хэрэгт хошуу бүү нэмэрлэ гэж эгч Мица нь эгдүүцэв.

	— Хатагтай нар аа, дахин билет авах хэрэгтэй болж дээ гэж кондуктор сануулав.

	— Билет авах аа? Авдгийгаа авчихсан юм чинь!

	— Бас дээр нь 1 лей 25 бань.

	— Дээр нь ээ?

	— Шалиг зан чинь юунд хүргэж байна даа? гэж ээж нь Гоеын гараас сэгсчив.

	— Галзуураа юу, чи наадахынхаа занг ямар мэдэхгүй биш! гэж эмгээ омогдоод Гоеыг нөгөө гараас нь чангааж байхад галт тэрэг дугуйгаа тачигнуулан зам шилжив. Донсолгооноос ч болсон юм уу, эмгэний угзарснаас ч болсон юм уу, чухамдаа аль алинаас нь болсон биз дээ, Гое тэнцүүр алдаж хамраараа хаалганы бариул мөргөв. 

	Уйлаан майлаан болж гарлаа... 

	Яая гэх вэ, кондукторын тасалбар бичих гэж байгаа билетийг авахаас өөр гарцаа алга. Гэтэл малгай бас харамсалтайяа!..

	Тэгээд ноён Гое Бухарестад яаж толгой нүцгэн очно, өнөөдөр ядахдаа бүх дэлгүүр хаалттай... Эмгэний холын хараа, халамжит сэтгэлийг мэдэхгүй хүн заавал тийм асуудалд тулгарах ёстой байв.

	Ганц сийрсэн малгайтай аялалд гарч болох уу даа? Бороо орж хүйтэрвэл яах вэ? Эмгэн цүнхнээсээ «hetor midble» гэдэг усан цэргийн тэмдэгт малгай гаргаж ирээд,

	— Хамар чинь өвдөж байна уу, хүүхээ? гэж асуув.

	— Үгүй гэж матрос хариуллаа.

	— Нээрэн үү?

	— Нээрэн!

	— Аль би нэг үнсээд орхиё, тэгвэл бүр зүгээр болно! 

	Гоеын хамрын үзүүрийг эмгэн таалан үнсэж малгайгаа өмсгөв.

	— Энэ чинь л харин илүү дүйж байна даа!.. гэж магтаад эмгэн зээ хүүгээ ахин ахин үнсэж, тааламжгүй хүнээс буруулан харж нулимжээ.

	— Юм бүхэн таардаг юм шүү! гэж эгч Мица нэмж хэлээд дүүгээ үнсэж мөн л тэгж нулимав.

	— Дэндүү өхөөрдсөний хэрэг алга! Бүр дураараа гэдэг нь. Шинэ малгай, билет гэж бодохоос л! гэж ээж нь уурласан маяг үзүүлэн шүүрс алдав.

	— Эрүүл мэнд л байвал энэ хэрийн малгай ч юу ч биш гэж эмгэн хэлэв.

	— Эжийгээ үнсэх юм биш үү? гэж ээж нь гуйв.

	— Чамайг үнсэхгүй! гэж Гое уцаарлав.

	— Тийм вий? За яах вэ! гэж ээж нь алгаараа нүүрээ таглан уйлсан дүр үзүүлнэ.

	— Ээ, худлаа уйлж байгааг нь! гэж Гое хэллээ.

	— Хуурах хүнээ олж дээ! гэж эмгэн зэмлэв.

	Ээж нь инээж цүнхнээсээ шоколад гарган:

	— Намайг үнссэн хүн ч... учиртай даа гэв. 

	Ээж нь Гоеыг тааланхан үнсэхэд Гое ч ээжийгээ үнсэж шоколадыг нь шүүрч аваад гудам руу гарч одов.

	— Цонх өөд бүү цоройгоорой, хүүхээ! Мөн ч гайхал зантай хүү шүү дээ гэж эмгэн өгүүллээ.

	— Нээрэн бүр дэндүү шүү! гэж эгч Мица батлан хэлэв.

	Гое гудамд өнөөх шоколадаа хэмлэж байх зуур хатагтай нар яриандаа халжээ... 

	Галт тэрэг Кривина, Перши хоёрын дунд шаагиулж явлаа.

	— Ээж ээ, Гое юу хийж байна, гарч хараач гэж хүүгийн ээж эмгэнд хэлэв.

	Эмгэн ёолсоор босож гудамд гарч:

	— Гое, хүүхээ! Гое! Гое! гэж хашхирав. 

	Матросын бараа нь ч алга.

	— Ээ бурхан минь! Хүү алга! Хүү минь хаа байна? Хүү алга! Гое алга! гэж эмгэн бархирч гарлаа.

	Ээж, эгч Мица хоёр нь өрөөнөөсөө ухаан жолоогүй гүйж гарлаа.

	— Галт тэрэгнээс ойччихож! Багтрах нь! Үхлээ! 

	Гэтэл дугуйн тачигнаан дундуур, ганцаараа орох ёстой өрөөний хаалга нүдэх чимээ дуулджээ.

	— Гое! Хүү минь ээ! Чи тэнд байна уу?

	— Тийм ээ!

	— Бушуухан гараарай! Үнхэлцэг хагарах шахлаа!

	— Чадахгүй байна гэж Гое бухимдав.

	— Яагаад? Бие чинь аягүйтэв уу?

	— Үгүй! Хаалга... 

	— Түгжигдээ юү?! гэж эмгэн хашхирсаар хаалгыг нь онгойлгох гэж мунгинана.

	— Онгойхгүй байна гэж Гое бархирна.

	— Бурхан минь! Хүүхэд хэцүүдлээ!

	Тэр үеэр кондуктор билет авчирч, мөнгө хураагаад хоригдлыг суллахад хатагтай нар хоригдлоо тэврэн авч үнсэж үнгэж байх нь өнө удаан хагацаад уулзсан мэт байв. Хүүгээ харгалзаж байхын тулд эмгэн гудамд шилжиж хүний чемодан дээр тухлан суув. Гудмын нэг буланд байсан гайхалтай бариултай төмөр юм Гоеын анхаарлыг татлаа. Гое тэнд байсан чемодан дээр гарч өнөөх бариулаас чангааж гарав.

	— Томоотой суугаарай, хүүхээ! Гай тарьж орхив гэж эмгэн сургана.

	Галт тэрэг Перишийг өнгөрөөд Буфт рүү довтолгож явлаа. Гэтэл 24 дэх километр дээр анхлан шуугих чимээ, дараа нь түгшүүрийн дохио, гурав исгэрээд огцом зогтусаж галт тэрэг хар хурд дундаа зогсжээ.

	— Юу болов? Ямар гай тохиолдов?.. гээд зорчигчид хаалга, цонх руу гүйлдэж гишгүүр дээгүүр үсрэн гарцгаав... 

	— Гое! Хүүхээ! гэж бархирсаар эгч Мица өрөөнөөсөө үсрэн гарлаа.

	Гое гудамд зогсож байв. Юу болох нь энэ гэгч вэ?

	Хэн нь ч юм бүү мэд нэг хүн л дохио өгч галт тэрэг зогсоочихсон байх юм.

	Аль вагоноос юм бэ?.. Таахад амархан байлаа: зогсоох хөшүүргийн бариулыг татахад ломботой оосор заавал тасрах ёстой ажээ.

	Галт тэрэгний бригад үймээн шуугиан болж дугуйгаа шалгана. Тэдний шахцалдаж байх хооронд жолооч оньсон зогсоогчийг шахсан хийгээр цэнэглэхийн тулд арван минут гарзаджээ. Тэр үеэр кондуктор, үйлчлэгч нар вагон дотуур гүйлдэж, дохионы багаж шалгаж байлаа.

	Аль вагонд ломботой утас тасарч, бариул эргэснийг хэн таах бил ээ дээ?.. Хачин юм даа, матросын сийрсэн малгай саявтархан хийсгэсэн өрөөнд л тийм хэрэг гарсан байх юм. Хэн нь зогсоогчдын бариулаас чангаасан юм бэ? Эмгэн хүүхдээ тэврээд өрөөний мухарт үүрэглэж сууна... Гэмт этгээд ингээд л олддоггүй байна шүү.

	Галт тэрэг ч хөдөлж Бухарестад хэдэн минутын хожуу ирлээ.

	Зорчигчид бууцгаалаа. Эмгэн, Гоеын малгайг аятайхан засаж, хамар нь зүгээр үү? гэж асуугаад энхрийлэн үнсэхдээ тааламжгүй хүмүүсээс буруулан нулимахаа мартаагүй байжээ.

	Хатагтай нар «матлосынхоо» хамт зөөврийн тэргэнд суугаад хотын зүг маналзуулж:

	— Цэнгэлдэх хүрээлэнд, хүн гуай, цэнгэлдэх хүрээлэнд шүү!.. гэж хэллээ.

	 

	1900 он

	
СУЛ ТАЛЫН ХЭЛХЭЭ

	Аливаа хүний адил надад сул тал байдаг л юм. Миний сул тал хонгор найз, үзэсгэлэн гуа хатагтай Мари Попескугийнхаа аливаа хүсэл бүхнийг би хөдөлшгүй хууль мэт санадагт байсан юм. Би тэр хүсэлд захирагдахдаа хэзээ ч бэлэн байдаг, тэр маань ч хязгааргүй эрхтэйгээ мэддэг боловч хэтрүүлэн хэрэглэх гэж ер байхгүй шүү. Энэ удаа ч гэсэн би шал балай нэг юмны тухай ярья:

	 

	«Эрхэм найз аа!

	Таныг би латин хэлний багш Костика Ионескутай дотно түнш гэж сонсоод тэр хүн чинь таны хүсэлтээс яасан ч татгалзахгүй биз гэж бодлоо. Та түүнийгээ ятгаж байгаад Н. сургуулийн 4-р ангийн сурагч Митика Жоржескуд латин хэлээр долоо20 тавиулбал надад мөн ч их тус болох нь байна даа... Тэгэхгүй бол миний ойрын садан тэр хүү маань бас л анги улирч, ариун чинээлэг ар гэртээ хатуу цохилт, надад ч гэсэн гунигт явдал болох нь байна.

	Сайн сайхан бүхнийг ерөөж, хүндэтгэн ёсолсон үнэнч найз Мари Попеску»

	 

	Мөн ч сайхан хатагтай шүү! Тушаахдаа гэж яана! Ингээд л хамаг хэрэг бүтнэ! Ионеску ч миний нөхөрлөлийг хэтэрхий эрхэмлэж, юунаас ч татгалзахаа больсон бас л нэг сул талтай хүн. Дэмий цаг нөхцөөлгүй морин тэрэгчин дуудаад латин хэлний багш Костика Ионескуд давхиж хүрлээ шүү, би.

	— Костика, эрхэм минь, нэг гуйлттай ирлээ... Чи лав татгалзахгүй биз. Би чиний нөхөрлөлд лавтай итгэж, ийм чухал хэрэг гараад байхад чи минь наддаа тус болно гэдэгт хумсын чинээ ч эргэлзэхгүй байна. Би ч гэсэн... ер нь нэг үгээр хэлэхэд... 

	— Нэг үгээр хэлэхэд ойлгомжтой байна... Тийм урт удиртгал хэлэх хэрэг ердөө ч алга. Чи миний энэ шалиг шавь нарын нэгний төлөө л ир ээ биз! гэж Ионеску өгүүлэв.

	— Тэр ч шалиг хүүхэд биш шүү, Костика. Ариун чинээлэг гэр бүлээс гаралтай, бас ч надтай төрөл хүү байгаа юм.

	— Ойлгож байна! Залхуу, тэгээд бас усан тархитай л юм байгаа биз!

	— Тийм биш, эрхэм минь, тун сайн хүү байгаа юм... Тус болж үз!.. Чи л лав татгалзахгүй биз. Би, чиний нөхөрлөлд лавтай итгэж, ийм чухал хэрэг гараад байхад чи минь наддаа тус болно гэдэгт хумсын чинээ ч эргэлзэхгүй байна... 

	— Боль доо! Би чамд хэчнээн хайртайг чи ямар мэдэхгүй биш, илүү үг нуршаад яана?.. Чи тэр гайтай хүүхдэдээ ямар тэмдэг тавиулах гээд байгаа юм бэ?

	— Долоог, эрхэм минь!..

	— Хэрэв тэр мал чинь юу ч мэдэхгүй бол яах вэ?

	— Яалаа гэж дээ!.. Юу ч мэдэхгүйгээр тэр чинь ямар хамгийн анхны, хамгийн сүүлчийн шалгалтыг давж байгаа юм биш... Хонгор минь, тэр хүү маань бас дахиад л анги улирчихвал ариун чинээлэг ар гэртээ хатуу цохилт, надад ч гэсэн гунигт явдал болох юм шүү.

	— Нөхрийн гуйлт ч хэцүү юм даа! Чи ч мөн аргатай хүн шүү! Яая гэх вэ, чиний хүслээр л болохоос! Тэр залхууд чинь долоо тавья л даа.

	— Баярлалаа. Костика, чи надад их тус боллоо!

	— Нэр нь хэн юм бэ?

	Хонгор найз Мари Попескугийн захидлыг өвөр түрийгээрээ эрээд олсонгүй!

	— Жаахан азнаж байгаарай, одоохон! гэж хэлээд л гадаа гарч тэргэн дээр үсэрч гараад гэрийн зүг таваргалаа шүү... Улигт захидал бас л алга!.. 

	Мари Попескуд давхиж хүрээд:

	— Үзэсгэлэнт найз минь, бүх хэрэг бүтсэн. Хүссэн тэмдгийг маань тавьж өгөх боллоо. Одоо ганцхан нэр л дутаад байна... Хэн гэдэг бил ээ, тэр хүүг маань?

	— Би захидалдаа бичсэн юм сан...

	— Тэр ч тийм, харин би тэр захидлыг чинь бичиг сэлттэй хутгаж орхижээ. Яарах хэрэгтэй байна. Цаг дэмий гарздахгүйн тулд наашаа ирлээ... Хэн гэдэг бил ээ?

	— Санахгүй байна шүү. Миний сайн найз хатагтай Преотеску, чи бид хоёр сайхан нөхөрлөдөг, чи надад юунаас ч татгалздаггүй, чи багш ноён Ионескутай сайн байдаг, тэр чамайг өндөр үнэлдэг, чамд юунаас ч татгалздаггүйг мэдээд чамд хэлж өгөөч гэж надаас гуйсан юм. Би Преотескуд их хайртай, түүний төлөө юунаас ч буцдаггүй юм шүү.

	— Одоо яадаг бил ээ? гэж асуулаа.

	— Преотеску хатагтайд очиж, хүүгийн нэрийг асуухаас биш дээ.

	— Гарыг чинь нэг таалж орхиё гээд би л Преотеску хатагтайд очихоор манаргаж гарлаа... 

	— Преотеску хатагтай минь өршөөж хайрла, та миний найз Мари Попескугоор дамжуулж надад нэг сурагчийн тухай ярьжээ. Би түүний тухай өөрийн найз багш Костика Ионескуд очих болсон юм байна...

	— Тийм! Тийм.

	— Нэр нь хэн гэдэг сэн юм бол?

	— Мари танд бичээгүй гэж үү?

	— Бичих нь ч бичсэн, би захидлыг нь гээчихжээ. Попеску хатагтай бас нэрийг нь мартчихаад намайг танд явууллаа.

	— Би ч бас л санахгүй байна шүү. Цаасан дээр тэмдэглэснийгээ Марид орхисон юм сан. Гэвч яамай. Диаконеску хатагтайгаас мэдэж болно, манайхтай айл байдаг юм... Та Маритай сайхан нөхөрлөдөг, түүнд юунаас ч татгалздаггүй, багш ноён Ионеску ч мөн л танд татгалздаггүйг мэдээд тэр хүүгийн талаар надаас гуйсан юм.

	— Одоо яадаг бил ээ? гэж хэллээ.

	— Жаахан азнаж бай, би Диаконеску хатагтайд хүн явуулъя, ойрхон байдаг юм.

	Удаан ч хүлээсэнгүй. Диаконеску хатагтай ирлээ. Ганцхан харамсалтай нь хүүгийн нэрийг биднээсээ илүү мэдэхгүй ажээ. Нэрийг нь тэмдэглэсэн цаасаа найз хатагтай Преотескуд өгсөн байжээ.

	— Яая даа, та минь?

	— Икономеску хатагтайд оч доо!

	Икономеску хатагтайд... тэндээс Сакелареску хатагтайд... яван явсаар Пискапеску хатагтайд очдог байна шүү... Бурхан өршөө! Уг мухарт нь ч хүрлээ шүү. Өнөөх сурагч маань Пискапеску хатагтайн садан, түүний эгч Митика Даскалескугийн хүү юм санжээ.

	Бид хэн хэндээ: Пискапеску хатагтай, Даскалеску хатагтайд, Сакалареску хатагтай, Пискапеску хатагтайд, Икономеску хатагтай Сакелареску хатагтайд, Диаконеску хатагтай Икономеску хатагтайд, Преотеску хатагтай Диаконеску хатагтайд, Попеску хатагтай Преотеску хадагтайд, би Попеску хатагтайд, Костика Ионеску надад гэх зэргээр бид ямар нэгнийхээ хүсэлтээс татгалзах биш дээ. 

	Агшин зуур гүйж гараад Ионеску руу эрчилж гарлаа.

	— Костика, эрхэм минь, тус болоорой! Чи лав татгалзахгүй биз. Би, чиний нөхөрлөлд лавтай итгэж, хумсын чинээ ч эргэлзэхгүй... 

	— За за, хонгор минь, дэмий нуршаад яах вэ... 

	— Хэлсэн ёсоороо долоо тавина биз... 

	— Хэнд?

	— Митика Даскалескуд!

	— Митика Даскалеску? Байзнаарай, тийм сурагч санахгүй байх чинь.

	— Хаанаас даа!

	— Үзье! гээд бүртгэлээ ухаж ухаж, — Манай бага ангид Митика Даскалескугийн сүүдэр ч алга, чи лав эндүүрсэн биз. Ахлах ангид бий байх гэв.

	Буцаад л явлаа... Шууд л Пискупеску хатагтайд очлоо шүү.

	— Пискупеску хатагтай, танай дүү чинь хэддүгээр ангид шалгалт өгч байгаа юм бэ?

	— 6 дугаар.

	— Чааваас! За яамай даа! гэж хэллээ.

	Буцаад л Ионеску руу давхилаа.

	— Митика Даскалеску 6 дугаар ангид! гэв.

	— Тэгвэл минийх биш, Жоржескугийх... Чи Жоржескуг таних уу?

	— Танихгүй. Чи танина биз дээ? Та хоёр түнш биз дээ?

	— Яриа юу байх вэ. Тэр маань миний нөхөрлөлийг их л эрхэмлэж, надад юунаас ч татгалздаггүй юм.

	— Тэгвэл тус болж үзээч! Би, чиний нөхөрлөлд лавтай итгэж хумсын чинээ ч эргэлзэхгүй... 

	— Дахиад уу?.. Тэрэг бий биз?.. Жоржескуд түргэхэн очъё.

	— Очъё!

	Очцогоолоо... Би Ионескуг тэргэн дээрээ хүлээж байлаа. Хэдэн минут өнгөрлөө. Гараад ирлээ шүү!

	— Чи аз болжээ, бид амжиж ирсэн байна. Арван таван минут өнгөрсөн л бол хамаг хэрэг балрах байж! Яг хоёр цагт сургууль дээр очиж, дүн гаргах гэж байж шүү. Тэр хүү чинь гурав авсан байж.

	— Одоо хэд вэ?

	— Долоо.

	«Хэдэн минут хожимдвол юунд хүргэж болохыг харав уу, тэр хүү балрах шахлаа шүү! Митика Даскалескуг эх нь хэчнээн хайрладаг ч гэсэн, Даскалеску хатагтайг Пискупеску хатагтай, Пискупескуг Сакелареску хатагтай, Сакеларескуг Икономеску хатагтай, Икономескуг Диаконеску хатагтай, түүнийг Преотеску хатагтай хэчнээн хайрладаг ч гэсэн Преотескуг үзэсгэлэн гуа Попеску хатагтай, энэ хатагтайг би, намайг... хэчнээн эрхэмлэдэг ч гэсэн Митика анги улирах нь байна шүү... » гэж би бодлоо.

	 

	1901 он

	
СУРВАЛЖИЛГА

	Арван таван жилийн өмнө, Братины засгийн үед «Хилэгнэсэн үндэстэн» гэдэг сонин хэвлэж байлаа. Энэ маань тун дайчин, дэндүү бөөрөнхийлөгч хэвлэл байсан юм.

	Манай хүчин чадал тэргүүний өгүүлэл, улс төрийн маргаандаа биш, үймээн шуугиан дэгдээх гяхуун мэдээлэлдээ байсан юм даг. Бид улс төр, нийгмийн амьдралын хамгийн нууц далдын тохиролцоо, гэр бүлийн нууц янаглалыг хүртэл илрүүлж чаддагаараа уншигчдыг ч гэсэн, улс төрийн зүтгэлтнийг ч гэсэн, ах дүү сониныхныг ч гэсэн барьц алдуулдаг байлаа. «Хилэгнэсэн үндэстэн»-д хэвлэгдэж байгаа мэдээллийн уг сурвалжийг олох гэж сэргийлэхийнхэн хуруу хумсаа хуйхалдаг байлаа.

	Базаалттай ч юм биш л дээ! Бид нэг язгууртан хатагтайгаас мэдээ авдаг, тэр маань бидэнд өгөх мэдээгээ намын түших тулгуур болсон өндөр тушаалтнаас зориуд танилцдаг байлаа!

	Төрийн хүч маань бидний тусламжтайгаар бага тооцоогоор том зорилго биелүүлдэг, хатагтай ч олз омгоор дутдаггүй, бид ч хамгийг мэдэгч сонинтой гэгдэж байсан учир нууцаа хамгийн нягт нямбай хадгалахыг бид цөмөөрөө сонирхдог байлаа.

	Хэдий тийм боловч «Хилэгнэсэн үндэстэн» сониныг анхааралтай уншдаг сан бол манай мэдээллийн эх сурвалжийг мэдэхгүй ч гэсэн сэжиглэж болох байсан билээ. Засгийн газрын бүх төлөөлөгчдийг бид элэг доог хийж, бузар булай хэрэгт чадах чинээгээрээ хутгадаг байсан бол мань зүтгэлтнийг бал бурам шиг үгээрээ магтаж, зул хүж өгдөг байлаа.

	Ганцхан харамсалтай нь энэ эх сурвалж эрт орой алин боловч зайлшгүй шавхагдах ёстой байсан юм. Төрийн хүн маань хүссэн тушаалдаа дэвшиж нийслэл хотоо орхидог байна шүү.

	Хатагтай маань анд нөхрөө алдаад, алмайрдаг, бид мэдээллээ бараад мэл гайхаж цэл хөхөрдөг боллоо. Хатагтай маань бидэнд зориуд өөр эх сурвалжаас мэдээ олох гэж мэрийсэн боловч дөрвөн зүг, найман зовхисоос няцаалт шавж, үзэг нэгтэй нөхөд маань багтаж ядсан уур омгоо бадруулан, «Хилэгнэсэн үндэстнийг» «Сүнсгүй худалч, бузар гүтгэгч, инээд хүрмээр» гэх зэргээр хочлон дуудаж, бах нь ханасан сониныхон ч жавтий хүртээж гарлаа шүү.

	Тэгээд би тусгай сурвалжлагч хөлсөлж авсан билээ.

	Хэд хоног бид жөтөөт түншүүдийнхээ няцаалт, довтолгооноос амсхийж амжлаа шүү... Бурхан өршөө, ямаршуухан мэдээлэл байсан гээч! Бодоод үз л дээ.

	«Өнөөдөр Дотоод Явдлын Яаманд Сайд нарын зөвлөлийн хуралдаан боллоо».

	«Маргааш, бямба гарагт ерөнхий сайд «Флорику» эзэмшилдээ очно. Хэрэв хэд хоноё гэж шийдэхгүй бол даваа юм уу, мягмар гарагт ирнэ байх».

	«Өчигдөр Шашин Шүтлэгийн Яамны сайд Эрхэмсэг Хаантай алба ажил ярилцсан». «Гавьяат түшмэл ноён Александр Попеску Бухарест хотын цагдан сэргийлэхийн шивэгчин хөлслөх хэлтэст алба хаадаг, залуу яруу найрагч Гораций Ионескугийн эх, хатан Александрина Ионескутай мөргөл үйлдсэн тухай сэтгэл бахдан мэдээлж байна. Шинэ гэр бүл бологсдод халуун баяр хүргэе!»

	«Хатан Тудорица Штефанеску, хатан Фана Теодореску хоёрын хүсэлт ёсоор нэгдүгээрийг нь хоёрдугаарын оронд М. мужид эх баригчийн албанд, хоёрдугаарыг нь нэгдүгээрийн оронд Н. мужид мөн тийм албанд томилжээ».

	Нэг өглөө мань сурвалжлагч редакцад орж ирмэгц нь би угтан авч:

	— Ноён Каракуди, хүлцэж суух аргагүй боллоо! Таны мэдээлэл манай сониныг баллах нь байна. Энэ чинь мэдээлэл юм уу? Өчигдөр Сайд нарын Зөвлөлийн хуралдаан болсныг цөм мэдэж байна, тэр чинь дандаа л пүрэв гарагт болдог!.. Ерөнхий сайд бямба гараг болгонд «Флорикуд» очиж, даваа, мягмар, лхагва юм уу, өөр нэг өдөр ирдгийг хүн бүхэн мэдэж байна! Шашин Шүтлэгийн Яамны сайд өчигдөр ордонд бараалхсан л юм биз. Лхагва гарагт хаантай алба ажил хэлэлцдэг юм чинь!.. Хатан Александрина мөргөл үйлдэх нь надад ямар хамаатай юм бэ? Тийм эх баригчдын шилжилтийг манай уншигчид сонирхоно гэж та бодож байна уу? Та чинь «Хилэгнэсэн үндэстнийг» мөхөөх санаатай байна уу? Тийм үү? Хэлээрэй!

	— Тийм биш ээ!

	— Маргааш шуугиан гаргах улс төрийн сонин надад хэрэгтэйг мэдэж байна уу, та?

	— Хэрэв олдохгүй бол яах бил ээ, ноён эрхлэгч ээ?

	— Олдох ёстой! Олохгүй бол, надад харамсалтай ч гэсэн, миний нүдэнд бүү үзэгд... 

	— Мэдлээ ноён эрхлэгч.

	— Түргэн яв! Олон түмэн, улс төрийн зүтгэлтний дунд нэвтэрч ор! Эр, тэмтэр, мөрд, үнэрт, барь, баз!..

	Ноён Каракуди тун шийдмэг гарч одлоо. Хэдэн цагийн дараа, оройхон мишилзсээр орж ирдэг байна шүү. Бахархах юмаар ч баян байжээ!

	Энэ хүний нэрийг нь хэлэхийг өөрөө хүсэхгүй байлаа. Улс төрийн нэг зүтгэлтнээс тун сонирхолтой мэдээ олж иржээ. Тухайлбал:

	1. Сайд нарын Зөвлөлд ноцтой маргаан гарлаа.

	2. Засгийн газрын хямрал зайлшгүй болно.

	3. Засгийн газар цэргийн тоог олшруулж, цэргийн албан хаах хугацааг нэмэгдүүлэх бодлоготой байна.

	4. Ноцтой дипломат зөрөлдөөний тухай цуурхал.

	5. Дээд язгууртны дотор гэр бүл сарнисан тухай.

	— Тун сайн байна!.. Хэн танд ийм мэдээ өгөв?

	— Би танд хэлэхгүй. Би нэрийг нь гаргахгүй гэж тэр хүнд ам өгсөн. Миний ам алдсаныг мэдчихвэл, надад хожим нэг ч үг цухуйлгахгүй болчихно шүү дээ.

	— Зүйтэй, ноён Кфакуди! Сайхан гох олж. Миний санаанд ёстой дүйж байна! Ийм янзаар л үргэлжлүүлэх хэрэгтэй. Та ч бүр америк самбаатай, румыны сэтгүүлчдийн дунд гялалзах тавилантай хүн юм даа.

	Үнэхээр миний сурвалжлагч улам улам амжих боллоо. Сүүлчийн хоёр долоо хоногт нэр хүнд нь ганхаж байсан «Хилэгнэсэн үндэстэн» богино хугацаанд хуучнаасаа улам ч илүү алдар цуутай боллоо. Манай сонин ер ингэж амжиж байсан удаагүй билээ. Каракуди ч сайн эр юм даа! Жишээлбэл:

	«Магадтай баримтаас үзвэл, өчигдөр хааны ордонд байдал хүндэрснийг юунаас ч илүү харуулах сонин явдал боллоо.

	Засгийн газар зайлшгүй огцрох болжээ. Оройн сониноос тодорхой үзээрэй».

	Оройн сонинд үгүүлсэн нь:

	«Улс орон маань сүйрэн мөхөхөд хүрч байгааг эзэн хаан аль хэдийнээс мэдсээр байгаа бөгөөд элдэв шалтаг гарвал онгон ноёны21 засгийн газарт дургүйцлээ илэрхийлэхэд бэлэн байгаа нь мэдээж хэрэг билээ. Эзэн хаан чөлөөт сэтгэгчдийн ухвар мөчид бодлогын тухай саналаа засгийн газрын тэргүүнд ил хэлэх тохиромжтой нөхцөлийг хүлээж байсан юм. Өчигдөр онгон ноён бараалхаж ирэхэд хаан, түүний хамт ажлынхаа өрөөнд морилж, эчнээ чагнахаас болгоомжилсон хамгийн хатуу арга хэмжээ аваад, онгон ноён гуайн зөвшөөрөн хүлээсэн ёсоор аллага, таллага, үймээн, самуун дэгдээж байгаа засгийн газрын бодлогыг зад шүүмжилжээ.

	Үхсэн хүн шиг зэвхий царайтай сайд эзэн хааны үгийг чагнаж байхдаа ганц үг дуугаралгүй, газар шагайж суужээ.

	Хамгийн эцэст, улс орны байдал тэсвэрлэшгүй боллоо гээд хаан шуудхан айлдахдаа:

	«Хойшид ийм байж болохгүй, яасан ч болохгүй» гэжээ. Онгон ноён ордноос гарахдаа хэчнээн уруу царайтай байсныг хаалгач хүртэл ажиглаж мэдсэн байна».

	Энэ өдрийн оройн сонин хэчнээн амжилттай байсныг өгүүлэх ч хэрэг алга. Нийслэлд тэр сонин хэдхэн мөчийн дотор зарагдаж бид дахиад мянган ширхгийг гаргах хэрэгтэй боллоо.

	(Маргааш өглөө нь «дахиад 3 мянгыг» гэж бид ярилцсан билээ).

	«Каракуди ч сайн эр юм даа! Хаанаас тийм мэдээ олдог юм бол доо? Хэн мэдээлдгийг нь заавал эрж олох хэрэгтэй» гэж бодогдлоо шүү.

	Яаж ч мэрийвч би хаанаас мэдээ авдгийг нь олж мэдэж чадсангүй. Тэр хүний эрс шийдэмгийг нь би их гайхлаа. Каракудийн зөрүүдийг нь яана. Ямар ч арга мэхээр хамаагүй түүний нууцыг мэдэх гэж би шийдлээ.

	Маргааш нь хаврын тунгалаг сайхан өдөр болж билээ.

	Сурвалжлагч маань өглөөгүүр надад өгүүлрүүн:

	— Хаан, онгон ноён хоёрын өчигдрийн явдалтай холбогдуулан оройн сонинд шинэхэн мэдээлэл бичмээр санагдаж байна. Сая би ирэх замдаа ерөнхий сайд ордонд орж явахыг харлаа... Үзээд алдъя... нэг цагийн дараа шинэ сонинтой буцаж ирнэ... 

	«Одоо л би чамайг нэг барьчихъя даа» гэж бодоод, би сурвалжлагчийнхаа хойноос хашир хайгуулчийн ёсоор мөрдөж гарлаа шүү.

	Юу ч сэжиглээгүй Каракуди цэцгийн хүрээлэн дундуур явж байснаа Каля Виктори22 тийш эргэж, жижиг барааны дэлгүүрийн үзвэрийн дэргэд хэсэг зуур саатаад цааш ануухан алхалж гарлаа. Шинэ гудмын булан хүрээд Капшийн дэргэд зогсож, явган жимийн нэг сандал дээр суулаа.

	Би «Бульвар» зочид буудлын дэргэд зогслоо. Тэр маань сандал дээр суусаар, би буланд зогссоор хориод минут өнгөрлөө шүү... Тэр маань ч арайхийж нэг юм босож хааны ордон тийш чиглэлээ. Би ч хойноос нь... Гай болоход Театрын талбай дээр, Отетелешану23 гэдэг гуанзны өмнөхөн талд, олон хүний дунд алдаж орхилоо... Эрж ядаад олсонгүй!.. «Ямар нэгэн депутат юм уу, сенатын гишүүн, мэдээлэгчтэй уулзах болзоотой зочид буудалд орчихсон байх аа» гэж бодлоо, би. 

	Арга цөхрөнгөө бараад дараа л нэг мөрдөхөөр шийдэж редакцадаа буцахаар завдаж байтал гэнэт сурвалжлагч маань тамхины дэлгүүрээс боодолтой юм барьсаар гарч ирэх нь харагдлаа шүү... 

	Тэр маань тамхи худалдаж авсан бололтой!.. Дэлгүүрээс гараад ордны зүг явлаа. Би хойноос нь явсаар тамхины мухлагт хүрч, мань сурвалжлагчийн уулзсан хүн байх магадгүй гэж өнгийн харлаа... Худалдагч, эрхлэгч хоёроос өөр хүн алга байв.

	Каракуди ордон хүрээд гудамж хөндлөн гарч, цонхоор өнгийж ямар нэгэн хүнтэй мэхийн мэндлээд цааш явлаа.

	Ордны дэргэдүүр өнгөрөхдөө Цонхоор өнгийж харвал морин цэргийн залуу дарга харагдлаа... Каракуди Епископийн гудамж арай хүрэлгүй хэсэг зуур зогссоноо буцдаг байна шүү... Би ч хаалганы цаана шалмагхан нуугдлаа. Мань хүн гудамж уруудаад л явлаа... Би ч цагаан саарал малгайнаас нь нүдээ салгалгүй мөрдөж гарлаа. Ордны хажуугаар өнгөрөхдөө дахин цонхоор өнгийхөд нь өнөөх дарга цонхоор харагдлаа... 

	«Энэ лав мөн байх шүү?» гэдэг бодол хоромхон зуур төрлөө.

	Сурвалжлагч маань ордны цэцэрлэгийн хайс дагуу баруун тийш эргэж хутагт Ионикийн гудамж руу гарлаа. Би ч хойноос нь... Росети... чишмижидр24... булан тойроод гүүр гарч, гуанз чиглэв... Би бяцхан товцгийн цаана нуугдаж нүдээ салгалгүй ширтэж байлаа... Өнөөх маань кофе ууж, саяхан худалдаж авсан тамхиа баагиулж суув... Мэдээ өгдөг хүнтэйгээ энд уулзах нь эргэлзээгүй боллоо... Тэр хүнээ л хүлээж байгаа биз... Би ч хүлээж гарлаа... Каракуди өврийн дэвтэр гаргаж, юм тэмдэглэж эхэллээ шүү... Агаар сайхан гэж учиргүй, намрын тунгалаг агаарт цэнгэлдэх хүрээлэн урьд урьдаас улам ч гоё болсон юм шиг харагдаж байв... Эргэн тойрон чимээ аниргүй... Шарласан навч агаарт хөвөн хийсэж газарт аажимхан бууна... алсаас хунгийн дуу сонстож байлаа... 

	Сурвалжлагч маань тэмдэглэлээ дуусгаж, мөнгөө төлөөд наашаа айсуй... 

	Би товцгийн цаана сэмхэн нуугдлаа... Дахиад л Росеттийн булан, Брезояну гудамж, цэцгийн хүрээлэн... хүрч мань хүн хурдалж гарлаа... би ч хурдаллаа... 

	Хаа очих нь энэ вэ? Үзнэ дээ... 

	Редакцын газар ирлээ!.. Мань эр ч орлоо... Би ч хойноос нь орлоо. Хаалга нээтэл... Каракуди намайг хараад дэвтрээ гаргалаа.

	— Авчрав уу?

	— Авчирлаа гээд Каракуди мишилзэн инээмсэглэж, зарим өгүүлбэрийн доогуур зурж тэмдэглэсэн бэлэн сурвалжилгаа надад гардуулан өглөө.

	 

	«Ордонд хаан, ерөнхий сайд хоёрын хооронд болсон явдлын тухай өчигдөр орой бид мэдээлсэн билээ. Өнөөдөр бид мөн тэрхүү лавтай баримтаас эш татаж засгийн газрын хямралын тухай цуурхлыг батлах нэмэлт мэдээг нийтэлж байна.

	Өнөөдөр, өглөөний есөн цагийн үеэр сэтгэлийн зовлонд дарагдсан онгон ноён ордны шат өөд өгсөж явлаа. Хаан түүнийг хүлээх өрөөндөө хагас цаг гаруй суулгажээ. Энэ завсар ерөнхий сайд хааны хязгааргүй итгэлийг хүлээсэн бүхнийг чадагч явсан алдар гавьяаныхаа өнгөрч улирсан өдрүүдийг дурсан mieux vauttard gue jamais25 гэгчээр хөөгдсөн хаалгач шиг болсондоо шүүрс алдаж байхыг харуулын дарга, ордны хаалгач нар харсан гэнэ.

	Тэгээд Хаан онгон ноёныг хүлээж авахдаа улс орон аргалахын аргагүй хүнд байдалд орсонд үнэхээр тааламжгүй байгаагаа дахин илэрхийлжээ.

	Нулимсаа барьж ядан хоолой нь чичирсэн ерөнхий сайд хариу өчихдөө:

	— Тэгвэл Эрхэмсэг Хаан минь, би... гэхэд,

	— Чи яах гэж? хаан асуужээ.

	— Би... гээд онгон ноён «тушаалаасаа огцорч хөдөө хөрөнгөндөө очихоос биш дээ» гэж хэлж чадахгүй, хөгшин эмгэн шиг мэгшин уйлсан гэнэ.

	Ингээд «аллага, таллага, үймээн самууны» улс төрийн бодлого эцэс боллоо. Энэ удаад хуучин төрийн зуршил ёсоор сайд нарын байрыг солих төдий биш, чөлөөт сэтгэгчдийн бүлэг бүрмөсөн нурж байгаа юм» 

	 

	гэжээ.

	— Сайн байна, эрхэм Каракуди! Чи бүр миний санаанаас давж чадлаа! Чи бол «Хилэгнэсэн үндэстний» азын цолмон болж байна гэж бахдан магтаад, — Гэвч би мэдсэн шүү... гэв.

	— Юуг?

	— Хаанаас мэдээ олдгийг чинь би нэгд нэггүй мэдсэн... 

	— Тийм ч биш байх аа!

	— Мөрийцөх үү?

	— Яасан ч яах вэ.

	— Иордакт26 цай уухаар мөрийцөх үү?..

	— Тэгье гэж Каракуди миний мөнгөөр цай ууна гэж бодсондоо хумсын төдий ч эргэлзэхгүй хариулав.

	— Хаанаас мэдээ олдгийг чинь хэлэх үү.

	— Хаанаас гэнэ ээ?

	Каракудийг өрөөндөө чирч оруулаад хаан, онгон ноёнтой ярилцахдаа хаалгаа хаасан шиг их л болгоомжтой хааж урдаас нь эгц ширтэн:

	— Чи шми, жугээс! гэж шивгэнэлээ.

	Каракуди онгон ноёныг бичсэнээсээ илүү зэвхийрдэг байна. Гэвч... би мэхтэн мэхтэнтэйгээ уулзах адил инээмсэглэн, гарыг нь чанга атгаж:

	— Энэ ч яах вэ, хамаа алга!.. Чиний зүтгэлийг би үнэлж байна... Тэргүй бол «Хилэгнэсэн үндэстэн» өгүүлэл, шогийнхоо хамтаар сохор зоосны ч үнэ хүрэхгүй нь байна шүү... Явж цай ууя... 

	Бид тавтайхан цайллаа. Каракуди маань тааламжтайхан мишилзэж байв.

	— Эрхэм минь чи чагнаж бай л даа... гэж цай уух дашрамд өглөөний бүх явдлаа хуруу даран яриад, — Өнөөдрийнх шиг сайхан өдөр ч яамай л байна, харин тэнгэр муухай бол яана? гэв.

	— Тэнгэр муухай бол уу?.. гэртээ суухаас даа.

	— Дахиад нэг шил уучихъя?.. Мөнгийг нь би төлнө шүү.

	Бид хоёр ч элгээ хөштөл инээж гарлаа даа. Хоолны мөнгийг тэр маань, архины мөнгийг би төлөөд бид хоёр сэтгэл тавтайхан буцаж ирлээ.

	— Гурван цаг болчихлоо! Каракуди мэдээндээ яваарай! Олигтойхон шиг юм олж ирнэ шүү! гэж би, хашхирлаа.

	— Мэдлээ гээд миний эрэлхэг сурвалжлагч хааны ордны зүг харайлгаж одлоо.

	Редакцын газрын сэрүүн тасалгаанд үлдээд би «Хаан юу бодож байна?» гэсэн тэргүүний өгүүлэл барьж авлаа!..

	Үзгээ бэхэнд дүрж, тонгойгоод бодоод л байдаг, бодоод л байдаг... 

	«Ямар сайхан өдөр вэ!.. Намрын тунгалаг орой Чишмижидийн цэнгэлдэх хүрээлэн ямар сайхан чимээ аниргүй байгаа бол!..»

	Шарласан навч агаараар хөвөлзөж газарт аажимхан буух шиг... алсаас хунгийн дуу сонстох шиг... 

	Каракуди сайн эр шүү!..

	Харин... Хаан л юу бодож байгаа бол доо?

ТӨМӨР ЗАМЧИН

	Ница, Гица хоёр найз пивоны мухлагт тайвуухан ярилцаж сууж байв. Хаалга чахран онгойж залуувтар насны, хөгжөөнтэй хар хүү орж ирэв. Аль ч талаас нь ажиглавал, өөр тиймэрхүү газраас дөнгөж саяхан гарсан бөгөөд тэнд цагаа дэмий үрээгүй бололтой байв. Таньдаг хүн ирэх мэт эзэнтэй ширээнүүдийг ширвэж хараад хамгийн эцэст хоёр найз дээр хараагаа тогтоож, эргэлзэнгүй ч гэсэн шийдмэг алхалсаар шулуухан хүрч очив.

	Ярих нь даан ч ойлгомжгүй, заримдаа бүхэл бүтэн үеийг тэр чигээр нь залгих ажээ.

	Танихгүй хүн — Хүндэтгэн ёсолъё!

	Ница, Гица хоёр — Сайн байна уу?

	Танихгүй хүн — Энд суучих уу?

	Ница — Болно оо.

	Танихгүй хүн — Саад болоогүй биз?

	Гица — Үгүй.

	Танихгүй хүн — Нууц ярьж байгаа юм биш биз?

	Гица — Юун нууц байх вэ!

	Дуугүй сууцгаана.

	Танихгүй хүн — Цаг орой болж байна уу, нөхөд өө?.. Би цагаа засварт өгчихсөн юм сан... 

	Ница — Нэгд 15 дутуу байна.

	Танихгүй хүн — Зөв биз?

	Ница — Буудлынхаар.

	Танихгүй хүн — Миний муу Мица одоо... Хэдэн цаг гэл ээ?..

	Гица — Нэгд 15 дутуу байна.

	Танихгүй хүн — ... Гергань Концешть хоёрын хооронд яваа даа... (ширээ шааж) би түүнийгээ станцын даргатай явуулчихсан юм... Би ч архинаас гарчихсан хүн арай биш байх аа?.. Аяга пиво өгөөрэй... 

	Ница Гица хоёр "яадаг эр вэ?" гэж гайхсан янзтай бие биесээ ширтэнэ. Пиво авчрахад тэр танихгүй хүн тулгаад ууж орхив.

	Шинэ найз — Уучлаарай... одоохон (явна).

	Гица — Хэн гэгч нь энэ вэ? Чи таних уу?

	Ница — Үгүй.

	Гица — Өнөөх эр байх шүү... 

	Ница — Магадгүй л байх.

	Шинэ найз — (байрандаа ирж) Орой болж байна уу? Хэдэн цаг вэ?

	Ница — Нэгээс арав өнгөрч байна.

	Шинэ найз — Одоо өнөөх хоёр маань Титуд Мари хатагтайд дайлуулж суугаа даа.

	Гица — Өнөөх хоёр гэж хэн бэ?

	Шинэ найз — Мица гэж би хэлсэн шүү... Хүн гуай, пиво!

	Ница — Мица маань таны юу болж байна даа, хонгор минь?

	Шинэ найз — Та нар мэдэхгүй гэж үү?

	Ница — Мэдэхгүй.

	Шинэ найз — Миний эхнэр, хонгор минь.

	Гица — Мэдлээ, хонгор минь. Харин та ийм харанхуй шөнө эмэгтэй хүнийг ганцаарыг нь явуулсандаа санаа зовохгүй юм уу?

	Шинэ найз — Ганцаараа биш, станцын даргатай гэж хэлээд байна шүү... 

	Ница — Тийм нь тийм, бид ойлгож л байна. Гэсэн ч эмэгтэй хүний хувьд... ганцаараа юм биш үү?.. 

	Шинэ найз — Санаа зовох юм алга! Тусгай тасалгаа... Ороод л гэрлээ унтрааж, хөшгөө буулгаж, хаалгаа түгжээд л гүйцээ! Албаны тасалгаа болохоороо тусдаа байна (нүдээ ирмэнэ) Филиаш хүртэл унтсан ч яамай... Галт тэрэгний дугаар 163... Бидэнд хамгийн таатай тоо энэ 163 чинь... 

	Найз нар инээлдэнэ.

	— Одоо хэдэн цаг вэ?

	Ница — Нэг хагас өнгөрч байна.

	Шинэ найз — Титугээс гарчихсан... Матасаруг өнгөрсөн. Одоо ч Мица минь дуг нойрондоо дургиж яваа даа.

	Гица — Дарга бас тийм үү?

	Шинэ найз — Дарга ч бас... Уучлаарай... Одоохон ирнэ (явна).

	Ница — Галуу шиг эр шив дээ!

	Гица — Хар хүн ч гэж дээ, таарсан эр байна даа!

	Ница — Мицаг нь үзэх юм шүү.

	Шинэ найз — (байрандаа ирж) Ганцаарыг нь ч би явуулахгүй л байсан л даа. Залуу эмэгтэйчүүд ч горьгүй шүү... Биеэ авч явж чадахгүй завхайнуудын алиныг тэр гэх вэ... тэгээд бас... 

	Гица — Тэгээд бас царайлаг бол.

	Шинэ найз — (элгээ хөштөл инээж) Царайлаг гэнэ ээ! Мица ч царайлаг шүү!.. Миний бүр ганц сэтгэлийн чимэг... Царайлгаар ч зогсохгүй зурмал хатан гэсэн үг!.. Эгнэх хүн хаа ч байхгүй... Одоохон би үзүүлье... (өврөө уудалж түрийвч аваад зураг гаргаж нөхдөдөө өгнө. Нөхөд нь сэтгэл хөдөлсөн янзтай удтал үзнэ) За ямар вэ? Тийм байгаа биз?

	Ница — Аятайхан хүүхэн байна.

	Гица — Үзэсгэлэн гуа хүүхэн байна!

	Шинэ найз — (бардамнан) Энэ ч зураг! Царайг нь харвал яах бол доо! Ер нь харах хэрэгтэй юм.

	Ница — Өндөр үү?

	Шинэ найз — (шуудхан) Дунд зэрэг.

	Гица — Цагаан уу?

	Шинэ найз — Шижир алт гэсэн үг. Үс нь ямар гэж санана! Буржийлгадаг гэж бодож байна уу? Огт тийм биш, төрөлхийн! Самнахад засрахгүйд нь уурлаж байхыг нь сонсвол уу!

	Ница — Хэдэн настай вэ?

	Шинэ найз — Та нар хэд гэж бодож байна?

	Ница — Хорин тав л бол уу... 

	Шинэ найз — Харав уу! Тэгээд бас зураг нь сайхан гарч гэнэ шүү... Хорин нэг ч хүрээгүй яваа юм.

	Гица — Хонгор минь, бурхан түүний чинь өршөөг! Та ч азтай гэрлэсэн хүн юм... Харин та эхнэртээ хайртай юу?

	Шинэ найз — Май үүнийг мэдэх үү!.. Яаж хайрлахгүй байх юм бэ! Лусын дагина шиг гэж хэлээд байна шүү. Манай станц дээр хэчнээн инээдтэй гэж санана! Галт тэрэг зогслоо л бол, хэчнээн ч хүн байсан манай цонх руу толгойгоо шургуулж орхих нь тэр... Манайх станцын дээхэн байдаг юм.

	Ница — Дарга чинь хаана суудаг вэ?

	Шинэ найз — Мөн тэнд.

	Гица — Гэр бүлтэй юү?

	Шинэ найз — Яалаа гэж дээ! Эхнэр авахгүй гэдэг юм! Ер нь эмэгтэйчүүдийн явдал сонирхдоггүй юм гэнэ билээ. Мица түүнийг хэчнээн шоолдог гэж санана, баллах нь тэр! Оролдоод байх дээр нь дарга бүр уцаарладаг юм байхгүй юү. Нэг өдөр Мица юу гэж хэлж орхисон юм бэ дээ, хоёулаа зад маргалдчихаад бүхэл өдөр дуугарахгүй болчихсон... 

	Ница — Дараа нь?

	Шинэ найз — Дараа нь эвлэсэн: эвлэхгүй ч яах вэ дээ! Урд урдаасаа харж суугаад хоол иднэ шүү дээ, яана гэх вэ. Тэр хоёр ч мушийгаад л сууна, би ч мундаг л суулаа. Гэтэл дарга маань: «Уучлаарай, би эмзэг газрыг чинь маажив бололтой» гэдэг байна шүү. Бид ч тэссэнгүй инээлдэж гарлаа.

	Гица — Дарга чинь аль хэр хүн бэ?

	Шинэ найз — Сүү шиг сэтгэлтэй хүн дээ... 

	Ница — Сэтгэлийг нь асуугаагүй байна... Биеэр ямар хүн бэ? Хөгшин үү?

	Шинэ найз — Тийм биш ээ... гуч ч хүрээгүй... ёстой сайхан эр дээ! Азнаарай, би үзүүлэхээ мартаж орхиж (дахин түрийвчээ авч зураг гаргана) Энэ байна!..

	Найзууд зургийг нь авч атаархах янзтай үзнэ.

	— Үзэв үү?

	Гица — Сайхан залуу л эр байна!

	Шинэ найз — Яриан байхгүй! Царайг нь харвал яана! Та хоёроос арай өндөр... ягаан хацартай... зураг дээр нь мэдэгдэхгүй байна!.. Улаан малгай духдуулчихаараа бүр ч хачин шүү дээ... та нар нэг хараарай! Живэр нь турлиахын далавч шиг, хөмсгийг нь яана... Галт тэрэг зогсонгуут л бүсгүй тоотон цөмөөрөө түүнийг идчих гэж байгаа юм шиг л ширтдэг юм! Улаан малгай байхгүй бол гавихгүй л харагдах байх л даа!

	Ница — Өршөөгөөрэй, танайд хүүхэд бий юү?

	Шинэ найз — (чанга инээж) Яалаа гэж дээ, хонгор минь! Гэрлээд дөнгөж тавхан сар болж байхад...

	Ница — Тэгвэл... амжих цагтай л юм шив дээ...

	Шинэ найз — Горьдож л байдаг юм... Хэд болж байна?.. Цагаа хараач...

	Гица — Хоёроос арван тав өнгөрч байна.

	Шинэ найз — Леорденьд очиж байгаа даа... 

	Ница — Та станц дээр ямар тушаалтай вэ?

	Шинэ найз — Би юү? Нярав... Бас нэг ууцгаачих уу?

	Гица — Одоо хэрэггүй дээ, би өглөөгүүр албан ажилтай.

	Шинэ найз — Ганц ганцханыг... Хүн гуай! Гурван аяга!

	Ница —  Та амралттай байгаа юү?

	Шинэ найз — Юун амралт!.. Амралтаар яах юм бэ? Манай дарга намайг дуртай цагт минь чөлөөлдөг. Ялангуяа өнөөгийн энэ хямрал гэгч гарч ажил багассан үеэр чинь гурав хоног станц дээр очихгүй байсан ч дур.

	Гица — Танай эхнэрийн эрүүл мэндийн төлөө уухыг зөвшөөрөх үү... 

	Шинэ найз — Баярлалаа!

	Ница — Би танай станцын даргын эрүүл мэндийн төлөө ууя... 

	Шинэ найз — Баярлалаа!

	Гица — (аягаа уруулдаа хүргэснээ, тэсэж чадалгүй инээд алдана). Хонгор минь (ялдамхнаар), би таныг нэг үнсье! (Няравтай үнсэлцэнэ) Та ч хүн биш, алт юм! (Бүгдээрээ инээлдэнэ.) Танай дарга, эхнэр хоёртой танилцах юм сан! (Дотносгоор) Тэр хоёр одоо юу хийж байгаа бол?

	Шинэ найз — Үхсэн юм шиг л унтаж байгаа биз... Одоо хэд болж байна?

	Ница — Яг гурав.

	Шинэ найз — Питешьд ирсэн дээ... Тэнд гучин гурван минут зогсоно... 

	Хоёр найз түүнийг тэвэрч, ээлжлэн үнсэнэ.

	Гица — Хонгор минь, та их аз жаргалтай хүн юм даа.

	Шинэ найз — Юу үнэн бол тэр үнэн. Би ч азтай хүн шүү! Бурхан өршөө! Авгай гуа үзэсгэлэнтэй, албан ажил бас ч яггүй. Нярав хүн ч авсаар газардахгүй шүү! Даргын тухай ярихын ч хэрэг алга! Төрсөн ах л гэсэн үг, мах цусны тасархай юм чинь дээ!

	Хоёр найз инээлдэхээ больж гайхсан янзтай болов.

	Ница — Мах цусны тасархай гэж юу гэсэн үг вэ?

	Шинэ найз — Мицагийн минь төрсөн ах байхгүй юү!.. Та хоёр юу гэж бод оо вэ?

	Гица — Бид хоёр дэмий... 

	Шинэ найз — Юу дэмий юм гэж?

	Ница — Бид бодохдоо... 

	Шинэ найз — Юугаа бодох нь тэр вэ? Хэрэв төрсөн ах нь биш байсан бол тийм гуа хүүхнийг... Тэгээд бас харанхуй шөнө, тийм залуу хүнтэй яалаа гэж явуулах вэ дээ? Санашгүй хэрэг биз дээ? Тэгээд бас албаны тасалгаанд... (нүдээ ирмэж) Тусгай өрөө гэсэн үг шүү дээ!.. (Чин үнэнээсээ инээж) Та хоёр бүр элэг хөшөөж орхилоо! Одоо хэдэн цаг болж байна?

	Ница — Ямар хэрэг байна?

	Шинэ найз — Мица минь одоо хаа явааг мэдэх гэж.

	Ница — (уцаардуу) Гурав хагас өнгөрч байна.

	Шинэ найз — Питешээс гарчээ... Өөр газар очиж хар кофе ууя.

	Гица — Үгүй, явахгүй.

	Шинэ найз — Яагаад?

	Ница — Бидэнд сонирхолгүй боллоо!

	 

	1900 он.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

